text:
ӨПЭПБ-ла «Ағиҙел» электр ҡырынғысын етештереүҙе яңырттылар
Өфө приборҙар эшләү производство берекмәһендә халыҡ ҡулланыуы тауарҙары етештереү аяҡҡа баҫтырылды. Баҡһаң, ҡулланыусыларҙың береһе лә үҙҙәре яратҡан һәм киң билдәле «Ағиҙел» электр ҡырынғысы менән хушлашырға теләмәгән. Һатып алыусыларҙы уның сифаты ла, оҙаҡҡа етеүе лә ылыҡтыра. Шуға күрә берекмә етәкселеге халыҡ ҡулланыуы тауарҙары етештереүҙе баш предприятиеға күсерергә ҡарар итте.
Билдәле булыуынса, «Ағиҙел» электр ҡырынғысының тарихы бай. Электр ҡырынғыс етештереү буйынса цех коллективы 1956 йылдың майында төҙөлә, ә 1967 йылдың июленән был продукцияны сериялап сығарыу башлана. Заводта электр ҡырынғыстың сифатын яҡшыртыу буйынса ҙур эш башҡарыла, һәм 1969 йылда уҡ «Ағиҙел»гә «Сифат билдәһе» бирелә. 1972 йылда космонавтар өсөн «Ағиҙел-1К» электр ҡырынғыстары сығарыла, уларҙы йыһан киңлектәрен байҡаусылар юғары баһалай. 1974 йылдан цех коллективы «Өфө» электр ҡырынғысын сығарыуға тотона, 1977 йылда «Ағиҙел-3», 1987 йылда – «Ағиҙел-М» сығарыла. 1991 йылдан яңы быуын электр ҡырынғыстары: «Ағиҙел -6», «Ағиҙел -7», «Ағиҙел -8», «Ағиҙел -10», «Ағиҙел -11», «Ағиҙел -12», «Ағиҙел -авто» – сығарыла башлай.
Йыл һайын «ӨПЭПБ» федераль дәүләт унитар предприятиеһы электр ҡырынғыстарҙы төрлө смотр-конкурстарға ҡуйҙы. Өфө прибор эшләүселәр изделиелары һәр ваҡыт абруйлы наградаларға лайыҡ булды. Мәҫәлән, 2004 йылдың 17 декабрендә Мәскәүҙә «Бөтә Рәсәй маркаһы» (III мең йыллыҡ) XII Халыҡ-ара күргәҙмә-конкурсы үткәрелде. Уның һөҙөмтәләре буйынса ӨПЭПБ яңы электр ҡырынғыстарҙың тотош бер серияһы өсөн «XXI быуат Сифат билдәһе» платина һәм ике алтын миҙалдары менән наградланды.
Бөгөн предприятие был популяр продукцияны етештереү күләмдәрен ҡайтанан арттыра. Түбәндәге модификация ҡырынғыстары сығарыуға әҙерләнә: «Ағиҙел -М», «Ағиҙел -авто-2М», «Ағиҙел -7М», «Ағиҙел -3», «Ағиҙел -8», «Ағиҙел -10», «Ағиҙел -12», «Ағиҙел -14» һәм «Ағиҙел -15». Уларҙы Рәсәй Федерацияһының бөтә территорияһы буйлап таратырға планлаштырыла.
Предприятиенан хәбәр итеүҙәренсә, иң мөһиме хәҙер – цехты комплектлаусы изделиелар менән ваҡытында тәьмин итеү. Берекмәнең техник хеҙмәттәре продукцияны мөмкин тиклем арзанайтыу өсөн электр ҡырынғыстарҙың үҙҡиммәтен кәметеү буйынса ла эш алып бара.


c: text/html

text:
2015 йылда әсәлек капиталы күләме 453 мең һумдан ашыу тәшкил итәсәк
ӨФӨ, 2014 йыл, 26 декабрь. /«Башинформ» мәғлүмәт агентлығы, Розалиә Вәлиева/.
2015 йылда әсәлек капиталы 453 мең 26 һум тәшкил итәсәк, тип хәбәр итте Рәсәй Пенсия фонды идара ағзаһы, Башҡортостан буйынса бүлек идарасыһы Фоат Хантимеров.
Сертификатты алыу өсөн 2016 йылдың 31 декабренә тиклем бала тыуырға йәки уллыҡҡа алынырға тейеш. Шуның менән бергә сертификатты алыу һәм уның менән файҙаланыу ваҡыты сикләнмәгән.
Башҡортостанда әсәлек капиталын файҙаланып 130 мең ғаилә торлаҡ шарттарын яҡшыртҡан. Уларҙан 91,5 ғаилә әсәлек капиталы менән 33 миллиард һумға торлаҡ кредиттарын өлөшләтә йәки тулыһынса ҡаплаған. Тағы ла 38,5 ғаилә кредит алмайынса, торлаҡ һатып алыуға, төҙөүгә йәки реконструкциялауға 8,4 миллиард һум күләмендә әсәлек капиталы сараларын йүнәлтеп, торлаҡ шарттарын яҡшыртҡан. Дөйөм сумма — 11 миллиард һумдан ашыу.
Торлаҡ шарттарын яҡшыртыуҙан тыш, әсәлек капиталы саралары балаларға белем биреүгә йәки мәғариф учреждениеларында балаларҙы ҡарауға һәм әсәнең — сертификат хужаһының буласаҡ пенсияһын арттырыуға йүнәлтелгән. Район һәм ҡалаларҙағы Пенсия фонды идаралыҡтарына 164 миллион һум суммаға балаларын уҡытыуға 3,5 мең, 7,4 миллион һумға аҡсаларын буласаҡ пенсияһының тупланма өлөшөнә күсерергә теләүселәрҙән 112 ғариза ҡабул ителгән.

robotstxt: allowed

filter: keep


text:
Күкбаш турғай
Күкбаш турғай, күкәнәш, ҡарабаш турғай, майгис, майсыл (урыҫ. Лазоревка(лат. Cyanistes caeruleus— турғайҙар отрядендәге ҙур булмаған ҡошсоҡ.
Йөкмәткеһе
Ҡылыҡһырлама[үҙгәртергә | вики-тексты үҙгәртергә]
Турғайҙан бәләкәйерәк. Ботаҡтан ботаҡҡа һикергеләп йөрөүсе ҡошсоҡ. Түбәһе сағыу күк, аҫтынан аҡ һыҙыҡтар үтә. Аҡ сикәләре ҡара һыҙыҡ менән уратылған. Ҡанаттары һәм ҡойроғо күк, арҡаһы йәшел. Кәүҙәһенең аҫ яғы һары, уртаһынан өҙөк-өҙөк ҡара һыҙыҡ үтә. Ҡарабаш турғайҙан бәләкәйлеге һәм күк башы менән айырыла.
Тауышы[үҙгәртергә | вики-тексты үҙгәртергә]
Тауышы яңғырауыҡлы: «тин-тин-тиррзз».
Йәшәү рәүеше[үҙгәртергә | вики-тексты үҙгәртергә]
Япраҡлы урмандарҙа йәшәй. Бөжәктәр һәм уларҙың ҡурсаҡтары менән туйына. Йылы яҡҡа китмәй. Бер урындан икенсе урынға күсеп йәшәй. Ағас ҡыуыштарында оялай. Ҡыҙғылт көрән һипкелле 9—13 бөртөк аҡ йомортҡаһы була. Зарарлы бөжәктәрҙе ҡырып, файҙа килтерә.
Әҙәбиәт[үҙгәртергә | вики-тексты үҙгәртергә]
- Э.Ф. Ишбирҙин. Башҡортостан ҡоштары китабы. Өфө,1986 йыл. ИБ №3478 28.693.35 И 90
- Остапенко В. А. Птицы в вашем доме: Справочное пособие. — М.: Арнадия, 1996. - ISBN 5-88666-011-9
Иҫкәрмәләр[үҙгәртергә | вики-тексты үҙгәртергә]
{{|de}} {{|sv}}


text:
“Туй генералдары” булмаясаҡ
5-12 февралдә Бөтә донъя башҡорттары ҡоролтайы башҡарма комитетында урындарҙағы башҡарма комитет рәйестәре ҡатнашлығында семинар-кәңәшмә уҙғарыла. Уның маҡсаты – положениеға ярашлы, алда торған ҙур йыйынға делегаттар һайлау процедураһына асыҡлыҡтар индереү. Сөнки беренсе тапҡыр оло ҡорға вәкилдәр депутаттар кеүек иләк аша үтәсәк. Йәғни кандидаттар урындағы филиалдарҙа 1 мартҡа тиклем теркәлеп, үҙе тураһында мәғлүмәт тапшырғандан һуң, матбуғат саралары, радио, телевидение аша үҙ программаһы менән сығыш яһаясаҡ. Төп документта төбәк башҡорттарының теләге, ихтыяры, проблемалары һәм уны хәл итеү юлдары сағылыш табыуы мотлаҡ. Программаны Бөтә донъя башҡорттары ҡоролтайы башҡарма комитетының электрон почтаһына kurultay-ufa@mail.ru ебәреү зарур.
Делегаттар йәшәү урыны буйынса (эш урыны буйынса түгел) альтернатив нигеҙҙә һайлана. Хатта урындағы ҡоролтай рәйестәренән дә, оло ҡорҙа ҡатнашыу хоҡуғын алыу өсөн, әгәр улар Башҡарма комитет ағзаһы булмаһа, ошо уҡ процедураны үтеү талап ителә. Форумда делегат булып ҡатнаша алмаған район хакимиәттәре башлыҡтарын ойоштороу комитеты ҡунаҡ сифатында саҡырасаҡ. Ә әлеге ваҡытта Икенсе Бөтә донъя башҡорттары ҡоролтайы башҡарма комитеты ағзаһы булып тороусылар яңы состав һайланғанға тиклем үҙ бурысын башҡарасаҡ һәм автоматик рәүештә йыйынға делегат булып киләсәк. Президиум ағзалары иһә айырым вәкәләткә эйә. Республикала теркәлгән ижтимағи ойошмалар етәкселәре ҡунаҡ сифатында саҡырыласаҡ.
Урындарҙа делегаттар һайлау конференциялары 1 марттан 25 апрелгәсә дауам итәсәк. Шуға күрә 1 мартҡаса район гәзиттәрендә делегаттар һайлау тураһындағы положение, район ҡоролтайының ултырышын уҙғарыу буйынса мәғлүмәт, кандидаттарҙы теркәү өсөн урындағы ойошманың адресы, телефоны бирелеүе мотлаҡ.
Делегаттар һайлағанда мандаттарҙың 30 проценты йәштәр өлөшөнә тура килергә тейешлеген дә оноторға ярамай. Сөнки оло ҡор менән бер рәттән Йәштәр ҡоролтайын үткәреү ҙә планлаштырылған.


text:
Рөстәм Хәмитов: «Хеҙмәт кенә йәмғиәтебеҙҙе нығыта аласаҡ»Фото: Олег Яровиков
Рөстәм Хәмитов: «Хеҙмәт кенә йәмғиәтебеҙҙе нығыта аласаҡ»
Рөстәм Хәмитов: «Хеҙмәт кенә йәмғиәтебеҙҙе нығыта аласаҡ»Фото: Олег Яровиков
ӨФӨ, 2014 йыл, 12 декабрь. /«Башинформ» мәғлүмәт агентлығы, Илья Спиридонов/.
12 декабрҙә Өфөлә Башҡортостан Президенты Рөстәм Хәмитов Рәсәй Федерацияһының һәм Башҡортостан Республикаһының дәүләт наградаларын тапшырҙы. Республиканың 42 алдынғы сәнәғәт, хоҡуҡ һаҡлау, ауыл хужалығы, һаулыҡ һаҡлау, социаль өлкә, фән, мәҙәниәт һәм сәнғәт хеҙмәткәрҙәре маҡтаулы исемдәр, почет грамоталары, рәхмәт хаттары, ордендар менән билдәләнде.
Төбәк етәксеһе залда йыйылыусыларҙы Рәсәй Федерацияһы Конституцияһы көнө менән ҡотланы һәм яҡшы эштәре өсөн рәхмәт белдерҙе. Рөстәм Хәмитов уларҙы үҙҙәренең тәжрибәһен йәштәргә бирергә һәм яңы хеҙмәт ҡаҙаныштарына рухландырырға саҡырҙы.
– Беҙгә бер бөтөн булырға кәрәк .Һеҙ үҙ миҫалығыҙҙа хеҙмәт һөйгәндә барыһына ла ирешергә мөмкин булыуын күрһәтергә һәм иҫбатларға тейеш. Хеҙмәт кенә йәмғиәтебеҙҙе нығыта аласаҡ, – тип һыҙыҡ өҫтөнә алды Башҡортостан Президенты.
Бүләкләнеүселәрҙең исемлеге менән БР Президентының рәсми сайтында танышырға мөмкин.


text:
2012 йылда Башҡортостанда Болгария көндәре үтәсәк
2012 йылдың апрелендә Башҡортостанда – Болгария көндәре, ә шул уҡ йылдың сентябрендә Болгарияла Башҡортостан көндәре үтәсәк, тип иғлан итте кисә Рәсәй һәм БДБ халыҡтары дуҫлығы федерацияһының һәм «Славяндар» фондының рәйесе профессор Захари Захариев.
— Беҙ ил етәкселеге менән 2012 йылдың апрелендә Башҡортостанда Болгария көндәрен үткәреү хаҡында һөйләшеп килештек, — тине ул. – Сентябрь аҙағында Болгарияла Башҡортостан көндәре үтәсәк.
Был саралар Рус-төрөк һуғышында Болгарияның Рәсәй империяһы менән азат ителеүенә 135 йыл тулыу айҡанлы үткәрелә.
— Киләһе йыл Рәсәйҙә Болгария рухлылығы йылы тип иғлан ителде, — тип билдәләне Захари Захариев. – Беҙҙә Болгарияла Рәсәй рухлылығы йылы үтте инде. Быларҙың барыһы ла дөйөм алғанда Рәсәй менән һәм, әлбиттә, Башҡортостан менән дуҫлыҡты нығытыу мөмкинлеген бирәсәк.


text:
Фото:
БР Президенты инвалид балалар тәрбиәләгән ғаиләләргә ер биреү инициативаһын хупланы
Фото:
Башҡортостан Президенты Рөстәм Хәмитов БР Дәүләт Йыйылышы – Ҡоролтай рәйесе урынбаҫары Лилиә Ғүмәрова, Башҡортостан Хөкүмәте Премьер-министры урынбаҫары Фидус Ямалетдинов һәм республиканың Әсәләр ойошмаһы рәйесе Гөлшат Ибраһимова менән эш осрашыуы үткәрҙе. Республикала ҡануниәт кимәлендә инвалид балалары булған ғаиләләргә ярҙам сараларын камиллаштырыу кәрәклеге тураһында һүҙ барҙы.
— Бөгөнгө көндә инвалид балалар тәрбиәләгән ғаиләләр өсөн торлаҡ менән тәьмин итеү мәсьәләһе көнүҙәк булып ҡала, — тип билдәләне Гөлшат Ибраһимова. — Федераль ҡануниәткә ярашлы был ғаиләләр өсөн ер биреүҙең ташламалы шарттары ҡаралған. Әммә Башҡортостанда был ҡануниәт нормаһы башҡарыусылар кимәлендә тәғәйен механизмдар булмауы арҡаһында үтәлмәй. Беҙҙең ойошмаға әсәләрҙән был проблемаға бәйле мөрәжәғәттәр килә башлағас, тейешле инициатива менән беҙ рәйес урынбаҫары Лилиә Ғүмәрова йөҙөндә республика парламентына сыҡтыҡ. Депутаттар беҙҙе хупланы, һәм хәҙер был мәсьәлә төбәк етәкселеге контроленә алынды.
Башҡортостан Президенты ла инвалидтар тәрбиәләнгән ғаиләләргә ер биреү нормаларын билдәләү өлөшөндә республика ҡануниәтенә төҙәтмәләр индереү инициативаһын хупланы.
Рөстәм Хәмитов республикала бөгөнгө көндә физик мөмкинлектәре сикләнгән нисә бала барлығы менән ҡыҙыҡһынды. Уға, Башҡортостанда 14 меңдән ашыу инвалид бала иҫәпләнә, тип хәбәр иттеләр. Һуңғы биш йылда был күрһәткестәрҙең уртаса биш процентҡа артыуы күҙәтелә. Был артыуға ауыл-ҡала күҙлегенән сығып ҡарағанда ла, статистиканың айырмаһы юҡ.
— Инвалид балалар тәрбиәләүсе ғаиләләргә һәм инвалидтар ғаиләләренә ер участкалары биреү темаһы, һис шикһеҙ, көнүҙәк, – тип билдәләне Башҡортостан парламенты рәйесе урынбаҫары Лилиә Ғүмәрова. — Бөгөн беҙ закон сығарыу акттары буйынса тәҡдимдәр индерергә, йәки ғәмәлдәге «Башҡортостан Республикаһында ер мөнәсәбәттәрен көйләү тураһында»ғы тейешле законға индереләсәк үҙгәрештәр өҫтөндә эшләргә һөйләшеп килештек. Мөмкинлектәре сикләнгән балалар тәрбиәләүсе ғаиләләргә ер алыуға ярҙам итәсәк моменттарҙы айырып яҙырға кәрәк. Әлегә аныҡ ҡына ниҙер әйтеүе ҡыйын, ләкин мин, был ғаиләләрҙе учасканы һатмаҫҡа, йәки ҡуртымға бирмәҫкә һәм башҡа ошондай шарттар менән сикләргә тейеш түгелбеҙ, тип иҫәпләйем. Әгәр төҙөргә мөмкинлеге бар икән, ғаилә мотлаҡ быны эшләйәсәк. Әгәр мөмкинлеге булмаһа, ер ғаилә өсөн фатир мәсьәләһен хәл итеүҙә башланғыс капитал буласаҡ. Миңә ҡалһа, бындай ҡараш ошо категориялағы граждандарҙың социаль ярҙамға хоҡуғын тулы кимәлдә ғәмәлгә ашырыр ине.


text:
Өфө дәүләт авиация һәм нефть техник университеттары хеҙмәттәшлекте килешеү менән нығыттыФото: Олег Яровиков
Өфө дәүләт авиация һәм нефть техник университеттары хеҙмәттәшлекте килешеү менән нығытты
Өфө дәүләт авиация һәм нефть техник университеттары хеҙмәттәшлекте килешеү менән нығыттыФото: Олег Яровиков
ӨФӨ, 2014 йыл, 28 октябрь. /«Башинформ» мәғлүмәт агентлығы, Эльмира Сабирова/.
БР Фәндәр академияһында республиканың алдынғы техник юғары уҡыу йорттары — Өфө дәүләт авиация техних университеты һәм Өфө дәүләт нефть техник университеты араһында «Мәғариф һәм фән өлкәһендә хеҙмәттәшлек тураһында»ғы килешеүгә ҡул ҡуйылды. Документты ректорҙар Александр Дегтяровтың һәм Рәмил Бәхтизиндың ҡултамғалары менән беркеттеләр.
Өфө дәүләт авиация техних университеты ректоры билдәләүенсә, килешеүгә ҡул ҡуйыу, Өфө дәүләт нефть техник университеты мөмкинлектәрен иҫәпкә алып, республика территорияһында инженер кадрҙарын әҙерләү өсөн бик етди нигеҙ булып торасаҡ.
— Бөгөн Рәсәйҙең инженер мәктәптәре үҙ үҫешенең бик мөһим баҫҡысында тора. Ике университетыбыҙ ҙа илебеҙҙең иң яҡшы ун университеты исемлегендә булыуына ирешергә теләйбеҙ, ә бының өсөн интеграция кәрәк, — тип айырып әйтте Александр Дегтярев. — Оҙаҡ ваҡыт эсендә республиканың ике инженер вузы араһында бындай киң масштаблы, төплө хеҙмәттәшлектең булмауы – ул дөрөҫ түгел, унан да бигерәк, илдең инновацион идеяларҙа, юғары квалификациялы инженерҙарҙа мохтажлыҡ кисергәндә. Өфө дәүләт нефть техник университетын юғары белем биреү өлкәһендә стратегик уҙаҡташ булараҡ ҡарайбыҙ, шуға күрә юғары уҡыу йорттарыбыҙҙың тарихында беренсе тапҡыр бындай килешеү төҙөйбеҙ.
Бынан тыш, Александр Дегтярев иҫәпләүенсә, был хеҙмәттәшлек юғары белем биреүҙең үҙен, айырыуса инженер-техник белемде, яңы кимәлгә сығарырға мөмкинлек бирәсәк.
Өфө дәүләт нефть техник университетының ректоры вазифаһын ваҡытлыса башҡарыусы Рәмил Бәхтизин шулай уҡ университет өсөн был ваҡиғаның мөһим булыуын билдәләне.
— Беҙҙең күп кенә эшмәкәрлек йүнәлештәре яҡшы үҫешкән. Бына ошо берләшеү башланғыстарында Өфө дәүләт авиация техник университеты менән берләшәбеҙ ҙә инде, ул ғилми планда университеттар өсөн яңы үҫеш импульсы бирәсәк. Сәнәғәттең төрлө тармаҡтарында эшләйбеҙ, бер өлкәлә булған башланғыс эштәрҙе икенсеһенә күсереү мөмкин. Үҙ тармаҡтарыбыҙҙа лайыҡлы ҡаҙаныштарға эйә булып билдәле бер энергетик һөҙөмтәгә өлгәшә алабыҙ. Университеттарыбыҙҙы Рәсәйҙең генә түгел, ә донъяның алдынғыларына сығарырҙай яңы ҡаҙаныштарға ирешергә, — тип иҫәпләй Рәмил Бәхтизин. — Беҙ төрлө ғилми проекттарҙы тормошҡа ашырыуҙа ҡатнаша, федераль гранттарға дәғүә итә, бергәләп ғилми заявкалар бирә алыр инек. Уҡытыусыларыбыҙ бындай уртаҡ эштә ҙур ҡәнәғәт менән ҡатнашасаҡ. Университеттарыбыҙ араһында мәғариф, ғилми, техник бәйләнештәр нығынһын өсөн барыһын да эшләйәсәкбеҙ. Бынан студент отасаҡ, уның әҙерлек кимәленән тотош иҡтисад та.
Шулай уҡ яҡын ваҡыт эсендә ике диплом алыу менән был вуздарҙа белгестәр уҡытыу мөмкинлеген тикшереү күҙаллана. Сара барышында Өфө дәүләт авиация һәм нефть техник университеттары ректорҙары билдәләүенсә, быны ғәмәлгә ашырып була.
Бынан тыш, Башҡортостан Инженерҙар союзын булдырыу тәҡдиме яңғыраны. Был ижтимағи ойошма университет йәмғиәте һәм корпоратив сектор араһында яҡшы нигеҙ һәм бәйләүсе өлөш булып тора алыр ине.


text:
Фото:
Урмансылар көнө менән!
Фото:
Башҡортостан Президенты Рөстәм Хәмитов урман хужалығы, ағас әҙерләү һәм эшкәртеү предприятиелары хеҙмәткәрҙәрен һәм ветерандарын һөнәри байрамдары – Урман хеҙмәткәрҙәре көнө менән ҡотланы.
"Урман ресурстары – Башҡортостандың иң мөһим милли байлығы. Уның территорияһының яртыһы тиерлек урмандар менән ҡапланған. Тармаҡ хеҙмәткәрҙәре республика иҡтисадын һәм социаль өлкәһен үҫтереүгә ҙур өлөш индерә, экология именлеген тәьмин итеү мәсьәләләрен уңышлы хәл итә. Урмандарҙың майҙаны йылдан-йыл арта, уларҙың сифаты яҡшыра. Урман фондын һаҡлау, тулыландырыу, рациональ файҙаланыу, урман янғындарын булдырмау буйынса әүҙем эш алып барыла. Быйылғы ҡоролоҡло йәй айырыуса көсөргәнешле булды. Илдең күп кенә төбәктәрендә ул етди зыянлы ҙур янғындарға килтерҙе. Һеҙҙең батырлығығыҙ һәм көйлө эш итеүегеҙ һөҙөмтәһендә республикала янғындарҙың ҙур территорияла, тораҡ пунктарға таралыуына юл ҡуйылманы", — тиелә ҡотлауҙа.
Төбәк башлығы урман комплексы алдында урмандан файҙаланыуҙың һөҙөмтәлелеген арттырыуға, ғәмәлдәге предприятиеларҙы модернизациялауға, ағасты тәрән эшкәртеү буйынса конкурент һәләтле яңы производствоға бәйле мөһим бурыстар тороуын билдәләй. Ағас эшкәртеүҙә заманса алдынғы технологиялар индереү, тармаҡҡа эре инвестициялар йәлеп итеү тураһында һүҙ бара. Республика Президенты урмансыларға "урман ресурстарын һаҡлап ҡалыу, тулыландырыу буйынса еңел булмаған көндәлек хеҙмәте, республиканың тәбиғәт байлыҡтарына һаҡсыл мөнәсәбәте өсөн" рәхмәтен белдерҙе. Рөстәм Хәмитов уларға "ныҡлы сәләмәтлек һәм именлек, һөҙөмтәле эш, яңы хеҙмәт уңыштары теләй".


text:
Башҡортостанда Халыҡҡа социаль ярҙам күрһәтеүсе республика үҙәге эшләй башланы
2014 йылдан алып Башҡортостан Хеҙмәт министрлығының территориаль органдары һәм Граждандарға торлаҡ һәм коммуналь хеҙмәт өсөн түләүгә субсидия биреү буйынса республика үҙәге функцияларын Халыҡҡа социаль ярҙам күрһәтеүсе республика үҙәге үтәй башланы.
Яңы дәүләт ҡаҙна учреждениеһы төбәк Хеҙмәт һәм халыҡты социаль яҡлау министрлығын үҙгәртеп ҡороу һөҙөмтәһендә барлыҡҡа килде. Министрлыҡтың матбуғат хеҙмәтендә билдәләүҙәренсә, үҙгәртеп ҡороу социаль ярҙам сараларын күрһәтеүгә һәм торлаҡ һәм коммуналь хеҙмәт өсөн түләүгә субсидия биреүгә һис тә тәьҫир итмәйәсәк. Мөрәжәғәт итеү тәртибе, кәрәкле документтар исемлеге һәм социаль ярҙам алырға хоҡуҡлы граждандар категориялары үҙгәрмәйәсәк.
Халыҡҡа социаль ярҙам күрһәтеүсе республика үҙәге ташламаларға хоҡуҡ биреү тураһында танытмалар һәм уларҙың дубликаттарын биреү менән шөғөлләнәсәк. Бынан тыш, уға торлаҡ шарттарын яҡшыртыуға мохтаж булған билдәле бер граждандар категориялары иҫәбен алып барыу йөкмәтелгән.
Әгәр элек граждандар социаль ярҙам сараларын күреү сәбәбе буйынса Башҡортостан Хеҙмәт министрлығының территориаль органдарына һәм йәшәү урыны буйынса Субсидия биреү республика үҙәгенә мөрәжәғәт итә алһа, хәҙер ошо уҡ хеҙмәттәрҙе республика ҡалаларында һәм райондарында филиалдары булған Халыҡҡа социаль ярҙам күрһәтеүсе республика үҙәге күрһәтәсәк.
Был структур үҙгәрештәргә бәйле, 2014 йылдың 9 ғинуарынан алып социаль ярҙам алыу һорауҙары буйынса йәшәү урыны буйынса Халыҡҡа социаль ярҙам күрһәтеүсе республика үҙәге филиалдарына (филиал бүлектәренә) мөрәжәғәт итергә була.
Үҙәктең барлыҡ 18 филиалында һәм 51 филиал бүлегендә аңлатыу өсөн «ҡыҙыу линия» эшләйәсәк.
Халыҡҡа социаль ярҙам күрһәтеүсе республика үҙәге филиалдарының адрестарын Башҡортостан Хеҙмәт министрлығының сайтында табырға була.


text:
Башҡортостанда элеваторҙарға иген культураларының тәүге уңышы оҙатылған
Башҡортостан элеваторҙарына иген культураларының тәүге уңышы оҙатыла башланы. Шулай итеп, «Старт» крәҫтиән хужалығының игенселәре үҫтергән ужым бойҙайының тәүге 20 тоннаһын Мәләүез элеваторы ҡабул итте. Белгестәр билдәләүенсә, был хужалыҡ һәр ваҡытта ла сифатлы иген тапшыра. Был юлы ла күрһәткестәр яҡшы.
Игендең тәүге уңышы «Ергән МТС-ы» асыҡ акционерҙар йәмғиәтенең Ергән элеваторы участкаһына ла оҙатылды. Салауат исемендәге ауыл хужалығы етештереү кооперативы 33 тонна тәүге репродукция «Силәбе-99» арпаһын иген ҡабул итеү пунктына өс ылауҙа алып килгән. Был хаҡта Башҡортостан Республикаһының Ауыл хужалығы министрлығында хәбәр иттеләр.
Мәләүез районы хакимиәте башлығы Малик Вәхитов яҡшы уңыш өсөн игенселәргә рәхмәтен белдерҙе, шулай уҡ уны ваҡытында һәм юғалтыуһыҙ йыйып алыуҙарын теләне.


text:
БР Дәүләт Йыйылышында Өфө статусы тураһындағы закон камиллаштырыла
Республика парламентарийҙары «Өфө ҡалаһы – Башҡортостан Республикаһының баш ҡалаһы статусы тураһында»ғы БР законын камиллаштырырға ниәтләйҙәр. БР Дәүләт Йыйылышы – Ҡоролтайҙың Урындағы үҙидара һәм йәмәғәт ойошмалары буйынса комитеты ултырышында тейешле төҙәтмәләр тикшереүгә тәҡдим ителде.
Комитет рәйесе Рөстәм Күзбәков билдәләүенсә, Өфө статусы тураһындағы закон 15 йыл элек ҡабул ителгән һәм уның ҡайһы бер нормалары бөгөнгө федераль ҡануниәт талаптарына тулыһынса яуап бирмәй. Шуға күрә ғәмәлдәге нормаларҙы ҡайтанан ҡарап сығыу ихтыяжы килеп тыуҙы.
Атап әйткәндә, баш ҡал ихтыяждары өсөн БР Министрҙар Кабинеты менән билдәләнгән квота сиктәрендә ҡала предприятиелары продукцияһы менән эш итеү, ҡала биләмәһендә тикшереү эштәрен үткәреүгә рөхсәт биреү буйынса вәкәләттәр тураһында һүҙ бара. Йәнә бер пункт – милек формаһына ҡарамай, ойошмаларға социаль-мәҙәни объекттарҙы үҙгәртеп ҡороуға рөхсәт биреү, шулай уҡ Өфөлә урынлашҡан дәүләт предприятиелары, учреждениелар, ойошмалар етәкселәре менән хеҙмәт килешеүҙәре төҙөү мәсьәләләрен хәл итеү.
Фекер алышыу йомғаҡтары буйынса закон проектын алдағы ултырыштың көн тәртибенә индереү өсөн уны республика парламенты Президиумына йүнәлтергә ҡарар ителде.


text:
4 июндә - Радик Ҡоҙаяровтың «Рудольф Нуриев. Урланған үлемһеҙлек» документаль фильмының премьераһы
4 июндә Өфөнөң «Родина» кинотеатрында режиссер Радик Ҡоҙаяровтың «Рудольф Нуриев. Урланған үлемһеҙлек» документаль фильмының премьераһы үтә.
Был – РАЙТ кинокомпанияһы һәм «Родина» кинотеатры ҡатнашлығында «Сәйәси кино лабораторияһы»ның сираттағы авторлыҡ проекты. Фильм Рудольф Нуриев исемендәге XVIII Халыҡ-ара балет сәнғәте фестивале сиктәрендә күрһәтелә. Автор танылған бейеүсе, хореограф, театр хеҙмәткәренең тормошо һәм ижады хаҡында бәйән итә.
Кино ҡарағандан һуң, залда фекер алышыу үткәрелә. Унда режиссер, тамашасылар, мәҙәниәт хеҙмәткәрҙәре һәм журналистар ҡатнаша.
Башлана – 18.30 сәғәттә.


text:
Нефтекамала дүрт балалар баҡсаһы төҙөләсәк
Бөгөн, 16 сентябрҙә, «Берҙәм Рәсәй» көндәре сиктәрендә Нефтекамала балалар баҡсаһына нигеҙ ташы һалынды. Балалар учреждениеһы ҡаланың яңы төҙөлә башлаған 3-сө биҫтәһендә күтәреләсәк. Норматив буйынса был баҡса бер йылда төҙөлөргә тейеш, әммә төҙөүселәр уны туғыҙ айҙа күтәрергә вәғәҙә итә.
«Берҙәм Рәсәй» партияһының төбәк сәйәси советы секретары, БР Дәүләт Йыйылышы – Ҡоролтай рәйесе Константин Толкачев, ата-әсәләргә мөрәжәғәт итеп, республикала сабыйҙарҙы балалар баҡсаһындағы урындар менән тәьмин итеү кеүек ҡатмарлы мәсьәләне хәл итеү өсөн күп нәмә эшләнеүен һыҙыҡ өҫтөнә алды. «Берҙәм Рәсәй» партияһы «Балалар баҡсаһы» проектын тормошҡа ашыра, уға ярашлы сабыйҙар өсөн бындай учреждениелар төҙөүгә республика ҡаҙнаһынан 1,5 миллиард һум аҡса бүленгән, киләсәктә – 3 миллиард, ә 2014 йылға тиклем дөйөм алғанда 9 миллиард һум сарыф ителәсәк.
Константин Толкачев әйтеүенсә, был проблемаға айырым иғтибар бирелә, сөнки 70 меңдән ашыу ата-әсә балалар баҡсаһына сиратта тора. Бер Нефтекамала ғына 4800 кеше балалар баҡсаһына юллама көтә.
Ҡала хакимиәте башлығы Владимир Громов әйтеүенсә, республика бюджетынан Нефтекамала дүрт балалар баҡсаһын төҙөүгә средстволар бүленә, шуларҙың икәүһе – быйыл, ҡалған икәүһе киләһе йылда төҙөлә башлаясаҡ. Яңы балалар баҡсалары ҡалалағы был киҫкен проблеманы яртылаш хәл итергә мөмкинлек бирәсәк.


text:
Өфөлә «Ҡатын-ҡыҙҙар диалогы. Хәйриәлек» халыҡ-ара форумы уҙа
ӨФӨ, 2016 йыл, 18 август. /«Башинформ» мәғлүмәт агентлығы, Эльмира Сабирова/.
17-18 ноябрҙә Өфөлә «Ҡатын-ҡыҙҙар диалогы. Хәйриәлек» халыҡ-ара форумы ойошторола. Уны үткәреү өсөн «Мәрхәмәт» хәйриә фонды яҡынса 5 миллион һум күләмендә федераль грант отто. 17 августа Башҡортостан Хөкүмәтендә сараға әҙерлек буйынса ойоштороу комитетының беренсе ултырышы булды.
Баш ҡалала «Ҡатын-ҡыҙҙар диалогы. Хәйриәлек» конференцияһы 2018 йылда үтәсәк икенсе Евразия форумына әҙерлек сиктәрендә ойошторола, тип билдәләне Федерация Советының Фән, мәғариф һәм мәҙәниәт буйынса комитет рәйесенең беренсе урынбаҫары Лилиә Ғүмәрова.
«Былтыр сентябрь айында Санкт-Петербургта тәүге Евразия ҡатын-ҡыҙҙар форумы уҙҙы. Майҙансыҡтарҙың береһе гуманитар хеҙмәттәшлек һәм хәйриә эшмәкәрлеген үҫтереү мәсьәләләренә арналды. Башҡортостан унда хәйриә эшмәкәрлеген үҫтереү мәсьәләләре һөҙөмтәле хәл ителгән субъекттарҙың береһе тип танылды», — тине Лилиә Ғүмәрова.
Әле икенсе Евразия форумын үткәреү урыны тураһында мәсьәлә хәл ителә, тип өҫтәне сенатор.
«Уның республиканың баш ҡалаһында ла уҙыуы ихтимал. Санкт-Петербург һәм Мәскәү менән бер рәттән Өфө майҙансыҡтарҙың береһе булараҡ ҡарала», — тине Лилиә Ғүмәрова.
«Ҡатын-ҡыҙҙар диалогы. Хәйриәлек» форумында Рәсәйҙең, яҡын һәм алыҫ сит илдәрҙең ҡатын-ҡыҙҙар хәрәкәте лидерҙары, хәйриә фондтары һәм йәмәғәт ойошмалары вәкилдәре иң яҡшы тәжрибәләре менән уртаҡлашасаҡ. Сарала Диана Гурцкая, Вячеслав Фетисовтың һәм башҡа билдәле кешеләрҙең ҡатнашыуы көтөлә.


text:
Рөстәм Хәмитов юғары дәрәжәле чиновниктарға шелтә белдерҙе
Башҡортостан Президенты Рөстәм Хәмитов бер нисә юғары дәрәжәле чиновникка шелтә белдерҙе. Башҡортостан юлдаш телевидениеһы каналына БР Президенты Хакимиәте етәксеһе урынбаҫары Аббас Ғәлләмов хәбәр итеүенсә, республиканың юғары уҡыу йорттарына билдәле рәсми кешеләрҙең балалары маҡсатлы йүнәлтмә буйынса уҡырға ингән. Асыҡланыуынса, ҡайһы бер абитуриенттарҙың балдары хатта юғары ла булмаған. Был хаҡта киң мәғлүмәт сараларында баҫылған мәҡәләләрҙән билдәле булды.
«Мәҡәлә факты буйынса Президент Хакимиәтендә махсус комиссия булдырылды. Түбәндәгеләр асыҡланды: ҡайһы бер юғары дәрәжәле чиновниктарҙың балалары, ысынында ла, маҡсатлы йүнәлтмәләр алған. Был уларҙы башҡа абитуриенттарҙан өҫтөн ҡуйған. Юридик йәһәттән бында ҡанун боҙоуҙар юҡ, әммә әхлаҡи яҡтан был ярамаған ҡылыҡ. Шуға күрә Президент Хөкүмәт ағзаларының балаларына бүленгән барлыҡ маҡсатлы йүнәлтмәләрҙе ғәмәлдән сығарырға тигән ҡарар ҡабул итте. Юғары уҡыу йорттарына улар, БДИ буйынса йыйған балдарына ярашлы, башҡалар менән бер тигеҙ шарттарҙа уҡырға инәсәк. Бынан тыш, Президент был ваҡиғала ҡатнашҡан Хөкүмәт ағзаларына шелтә белдерҙе», — тип билдәләне Аббас Ғәлләмов.


text:
Республика журналистары балалар тураһындағы мәҡәләләрҙең әхлаҡи принциптары тураһында фекер алышасаҡ
19 апрелдә «Башинформ» агентлығының конференц-залында түңәрәк өҫтәл үтәсәк, унда ҡатнашыусылар балалар тураһында мәҡәләләр әҙерләгәндә этика ҡағиҙәләрен үтәү мөһимлеге хаҡында фекер алышасаҡ. Сара Башҡортостан Республикаһында Бала хоҡуҡтары буйынса вәкил Милана Скорбогатова башланғысы менән үткәрелә.
Уның фекеренсә, мәғлүмәт һәм һүҙ көсөнә эйә булған журналистар был ресурстарҙы кемгәлер зыян килтереү өсөн ҡулланырға тейеш түгел.
— Журналист материалды киң мәғлүмәт сараларында баҫтырғандан һуң килеп тыуған эҙемтәләр хаҡында уйларға тейеш, — тип иҫәпләй Милана Скоробогатова. – Материалдар геройҙар һәм уларҙың яҡындары өсөн кире йоғонто яһаған осраҡтар ҙа билдәле.
Фекер алышыуҙа теле- һәм радиожурналистар, киң мәғлүмәт саралары вәкилдәре, дин хеҙмәткәрҙәре, йәмәғәтселек вәкилдәре ҡатнашасаҡ.
Башлана – 15 сәғәттә.


text:
Фото:
Яңы уҡыу йылын –яңыртылған гимназияла
Фото:
Гимназияның яңыртылған корпусы Саҡмағош ауылы уҡытыусылары һәм уҡыусыларына Белем көнөнә лайыҡлы бүләк буласаҡ. Бында мәктәпкә яңы, заманса төҫ биреүсе, белем алыу һәм эшләү өсөн уңайлы шарттар тыуҙырасаҡ ремонт эштәренең ярайһы ҙур өлөшө тамамланған. 1 сентябрҙә мәктәпкә 830-ҙан ашыу уҡыусы, шул иҫәптән 100 беренсе класс уҡыусыһы киләсәк.
Урта мәктәп тарихы 1969 йылдан башлана. Ул ваҡытта мәктәп ағас бинала урынлаша. Биш йылдан һуң иҫке бина урынында өс ҡатлы яңыһы төҙөлә — 300 уҡыусы парта артына ултыра, 22 уҡытыусы хеҙмәт эшмәкәрлеген башлай. Ауыл үҫә башлағас, мәктәп бөтә балаларҙы ла һыйҙырып бөтә алмай. Был проблеманы хәл итеү өсөн, 2003 йылда яңы корпус сафҡа индерелә. Уҙған уҡыу йылында иҫке бинаны ла үҙгәртеп ҡорорға ҡарар ителә. Төҙөүселәр ҡыйығын, тәҙрәләрҙе, ишектәрҙе һәм элект селтәрен тулыһынса алмаштырған, мәктәптә эске биҙәү эштәрен һәм фасад эштәрен үткәргән.
Башҡарылған эштәр менән август кәңәшмәһе сиктәрендә Башҡортостан Президенты Рөстәм Хәмитов танышты. Ул биология, физика кабинеттарын, спорт һәм тамаша залын ҡараны. Һуңғыһында, әйткәндәй, мәктәптең мода театры репетицияһы бара ине. Шулай уҡ стоматолог, дауалау физкультураһы табибы, массаж яһаусы һәм шәфҡәт туташы ҡабул итәсәк һауыҡтырыу үҙәгендә булды.
Визиты аҙағында төбәк башлығы мәктәптең "Башҡортостан" мәғлүмәт-белем биреү порталына тоташтырылған мәғлүмәт үҙәге менән яҡындан танышты. Унан һуң район Мәҙәниәт һарайы алдында ойошторолған Саҡмағош районы мәғариф системаһы ҡаҙаныштары күргәҙмәһен ҡараны.


text:
Дәүләт Думаһында VI Ҡышҡы халыҡ-ара балалар уйындарының презентацияһы үтәсәк
Шаршамбы, 5 декабрҙә, Дәүләт Думаһында VI Ҡышҡы халыҡ-ара балалар уйындарының презентацияһы үтә.
2013 йылғы Халыҡ-ара балалар уйындарының матбуғат хеҙмәтенән хәбәр итеүҙәренсә, был сара балалар-үҫмерҙәр спортын үҫтереү буйынса парламент тыңлауҙары сиктәрендә үтәсәк. Парламентарийҙар һәм почетлы ҡунаҡтарҙан тыш, унда әле Дәүләт Думаһында депутат булып эшләгән элекке спортсылар ҙа ҡатнашасаҡ. Атап әйткәндә, презентацияла Александр Карелин, Ирина Роднина, Николай Валуев, Алина Кабаева, Марат Сафин, Дмитрий Носовтың ҡатнашыуы көтөлә. Уларға Өфөлә үтәсәк Уйындарға махсус саҡырыу ҡағыҙҙары тапшырыласаҡ.
Бынан тыш, Дәүләт Думаһында федераль киң мәғлүмәт саралары вәкилдәре ҡатнашлығында матбуғат конференцияһы үтәсәк. Башҡортостан баш ҡалаһында спот форумына әҙерлек саралары һәм, ғөмүмән, Уйындар хаҡында 2013 йылғы Халыҡ-ара балалар уйындары дирекцияһы етәксеһе Сергей Степанов, РФ Дәүләт Думаһы депутаты, күп тапҡыр Паралимпия уйындары чемпионы Рима Баталова һөйләйәсәк.


text:
Октябрьскийҙа балалар өсөн автобустар һатып алынды
Октябрьский ҡалаһында мәктәп уҡыусыларын йөрөтөү өсөн ҡала бюджеты иҫәбенә өс автобус һатып алынған.
Hyundai фирмаһының Таганрог автомобиль заводында йыйылған автобустарында уҡыусыларҙың хәүефһеҙлегенә айырым иғтибар бирелгән.
Һәр автобусҡа сәғәтенә 60 километрлыҡ тиҙлек сикләү системаһы, ишектәр асыҡ булғанда хәрәкәт итә алмау, хәүефһеҙлек ҡайыштары, уңайлы ултырғыстар, асылмаҫлыҡ итеп яһалған тәҙрәләр ҡуйылған. 18 урын – балалар, берәү тәрбиәсе өсөн тәғәйенләнгән. Салонда һәр рәттә шоферҙы саҡырыу төймәһе ҡуйылған. Автобуста ике вентилятор, бынан тыш өҫтәлмә баҫҡыстар, ултырғыстар өҫтөндә багаж ҡуйыу урындары бар. Һәр автобусҡа “ГЛОНАСС” спутник навигация ҡорамалы ҡуйылған. Теләһә ниндәй ваҡытта транспорттың ҡайҙалығын белеү мөмкинлеге бар. Автобустар сағыу һары төҫкә буялған, яҡтылыҡты сағылдырыусы алыҫтан күренеп тороусы билдәләр менән йыһазландырылған.


text:
Фото:
Башҡортостанда Ҡытай капиталы ҡатнашлығында ун инвестиция проектын ғәмәлгә ашырырға әҙерләйҙәр
Фото:
ӨФӨ, 2015 йыл, 8 июль. /«Башинформ» мәғлүмәт агентлығы, Розалиә Вәлиева/.
Башҡортостанда Ҡытай Халыҡ Республикаһы инвесторҙары ҡатнашлығында ун инвестиция проектын ғәмәлгә ашырырға әҙерләйҙәр. Был хаҡта Башҡортостан Башлығы Рөстәм Хәмитов 8 июлдә халыҡ-ара матбуғат үҙәгендә үткән «Өфө — ШОС һәм БРИКС саммиттарының баш ҡалаһы» брифингы барышында хәбәр итте.
— Беҙ инвесторҙар өсөн яҡшы шарттар тыуҙырабыҙ. Уларға һалым льготалары булдырыла, административ ҡаршылыҡтар ҙа аҙ, бер һүҙ менән әйткәндә, эшләү өсөн шарттар бик уңайлы, — тине республика Башлығы.
Республика Ҡытай партнерҙары менән ауыл хужалығы, предприятиелар, атап әйткәндә, рапс майы, шәкәр етештереү буйынса завод төҙөү өлкәһендә эшләйәсәк. Шулай уҡ металлургия заводын төҙөү планлаштырыла, унда металл һыныҡтары эшкәртеләсәк. Заводтың ҡеүәте йылына 300-400 мең тонна тәшкил итер тип күҙаллана. Тау сәнәғәте ҡалдыҡтарын эшкәртеү өлкәһендә эш планлаштырыла, уларҙан алтын, көмөш алырға мөмкин.
— Туризм, логистика һәм магистралдәр төҙөү өлкәһендәге проекттарҙы ҡарайбыҙ, — тине Рөстәм Хәмитов. — Быйыл төҙөлөш башланасаҡ, ә 2016-2017 йылдарҙа объекттар сафҡа индереләсәк тип планлаштырыла.


text:
Ағиҙел йылғаһы аша икенсе Затон күпере төҙөлөшөнә 2014 йылда 500 миллион һум йүнәлтеләсәк
Ағиҙел йылғаһы аша икенсе Затон күпере төҙөлөшөнә 2014 йылда 500 миллион һум йүнәлтеү планлаштырыла, тип хәбәр итте «Уралмостострой» ябыҡ акционерҙар йәмғиәтенең «Мостоотряд №30» генераль директоры Павел Рабухин.
Уның әйтеүенсә, был сумма иң һуңғыһы түгел, лимитты арттырыу тигән ниәт бар, әммә әлегә был ҡарар ҡабул ителмәгән. Төҙөлөш бөтәһе 4,8 миллиард һумға төшәсәк.
Күпер Ағиҙел йылғаһы ашаәле эшләп килгән автомобилдәр күпере менән йәнәш , ағым буйынса 40 метрға юғарыраҡ, урынлашасаҡ. Күперҙә өс буйлы хәрәкәт ойоштороу планлаштырыла. Был объект көнбайыш йүнәлешендә ҡаланан сығыуҙы кәметергә, М-5 «Урал» һәм М-7 «Волга» федераль трассалар араһында бәйләнеш тәьмин итергә мөмкинлек бирәсәк.
Затонға Ағиҙел аша икенсе күпер төҙөлөшө 2013 йылдың октябрендә башланған. Әлеге ваҡытта эшселәр таяуҙарҙы ҡоралар, проектланған 11-ҙән алтауһы ҡуйылған. Күпер оҙонлоғо 942 метр тәшкил итәсәк төҙөлөш ваҡытында автомобилдәр хәрәкәтен сикләү планлаштырылмай.
Объектты 2016 йылда файҙаланыуға тапшырыу планлаштырыла.


text:
Апрель (Алағарай)
Апрель (Алағарай)
Йөкмәткеһе
Ваҡиғалар[үҙгәртергә | вики-тексты үҙгәртергә]
Тыуыуҙар[үҙгәртергә | вики-тексты үҙгәртергә]
Үлемдәр[үҙгәртергә | вики-тексты үҙгәртергә]
Байрамдар, тантаналар[үҙгәртергә | вики-тексты үҙгәртергә]
Халыҡ-ара[үҙгәртергә | вики-тексты үҙгәртергә]
- 2 Апрель (Алағарай) — Халыҡ-ара балалар китабы көнө
- 2 Апрель (Алағарай) — Халыҡтарҙың берләшеү көнө
- 7 Апрель (Алағарай) — Бөтә донъя сәләмәтлек көнө
- 12 Апрель (Алағарай) — Бөтә донъя авиация һәм космонавтика көнө
- 18 Апрель (Алағарай) — Халыҡ-ара һәйкәлдәр һәм тарихи урындар көнө
- 23 Апрель (Алағарай) — Халыҡ-ара китап һәм авторлыҡ хоҡуғын яҡлау көнө
- 24 Апрель (Алағарай) — Бөтә донъя туғанлашҡан ҡалалар көнө
- 24 Апрель (Алағарай) — Йәштәрҙең халыҡ-ара теләктәшлек көнө
- 28 Апрель (Алағарай) — Бөтә донъя хеҙмәтте һаҡлау көнө
- 29 Апрель (Алағарай) — Халыҡ-ара бейеү көнө
Рәсәй[үҙгәртергә | вики-тексты үҙгәртергә]
- 7 Апрель (Алағарай) — Һыу аҫты кәмәләрендә һәләк булыусыларҙы иҫкә алыу көнө
- 8 Апрель (Алағарай) — Һауа һөжүменә ҡаршы оборона ғәскәрҙәре көнө
- 8 Апрель (Алағарай) — Хәрби комиссариаттар хеҙмәткәрҙәре көнө
- 11 Апрель (Алағарай) — Фашистик концлагерь тотҡондарын халыҡ-ара азат итеү көнө
- 12 Апрель (Алағарай) — Космонавтика көнө
- 15 Апрель (Алағарай) — Фән көнө
- 15 Апрель (Алағарай) — Радиоэлектрон көрәш буйынса белгес көнө
- 21 Апрель (Алағарай) — Урындағы үҙидара көнө
- 26 Апрель (Алағарай) — Радиация аварияларында һәм фажиғәләрендә һәләк булғандарҙы иҫкә алыу көнө
- 30 Апрель (Алағарай) — Янғындан һаҡлау көнө


text:
Тәүлек эсендә Йомағужа һыу һаҡлағысындағы һыу кимәле ике метрға күтәрелгән Фото: Андрей Старостин
Тәүлек эсендә Йомағужа һыу һаҡлағысындағы һыу кимәле ике метрға күтәрелгән
Тәүлек эсендә Йомағужа һыу һаҡлағысындағы һыу кимәле ике метрға күтәрелгән Фото: Андрей Старостин
ӨФӨ, 2015 йыл, 22 апрель. /«Башинформ» мәғлүмәт агентлығы, Розалиә Вәлиева/.
Башҡортостандағы яҙғы ташҡын буйынса мәғлүмәттәргә ярашлы, 2015 йылдың 22 апреленә тәүлек эсендә Йомағужа һыу һаҡлағысындағы һыу кимәле 214 сантиметрға, Павловка һыу һаҡлағысында — 67, Нөгөштә 151 сантиметрға артҡан. Тораҡ пункттарҙы һыу баҫмаған.
«Башинформ» агентлығына Йомағужа һыу һаҡлағысы хакимиәтенән хәбәр итеүҙәренсә, тәүлек эсендә һиҙелерлек күтәрелгән һыу кимәле нормаға тап килә һәм тирә-яҡтағы ауылдарҙа йәшәүселәргә хәүефләнергә сәбәп юҡ.
«Өфө» гидрологик посы эргәһендә Ағиҙел йылғаһының кимәле тәүлек эсендә 31 сантиметрға артҡан, әлеге ваҡытта һыу кимәле 307 сантиметр тәшкил итә. Дим йылғаһы бер төн эсендә ете сантиметрға күтәрелгән. Хәҙерге мәлдә һыу кимәле — 266 сантиметр. Шаҡша биҫтәһендә Ҡариҙел йылғаһы 25 сантиметрға артҡан, һыу кимәле 351 сантиметр тәшкил итә. Өфөлә һыу кимәле 620-720 сантиметрға етәсәк тип күҙаллана.


text:
Фото:
Бөтә шәхси ер участкалары законлылыҡҡа тикшерелде
Фото:
2009 йылда Өфөнөң Муниципаль милеккә идара итеү комитетының ергә контроль бүлеге 565 ер участкаһын тикшерҙе. 289 ер закондарын боҙоу асыҡланды, улар буйынса төҙөлгән акттар ғәйеплеләрҙе административ яуаплылыҡҡа тарттырыу өсөн “Роснедвижимость”тың Башҡортостан Республикаһы буйынса идаралығының 15-се бүлегенә ебәрелде. Был турала бөгөн үткәрелгән матбуғат конференцияһында Өфө хакимиәте башлығы урынбаҫары, Муниципаль милеккә идара итеү комитеты рәйесе Рәмил Дилмөхәмәтов хәбәр итте.
Уның әйтеүенсә, ер участкаларының фактик хәлен тикшереү акттары баһалау һәм артабан сара күреү өсөн Прокуратураға ебәрелә. 2009 йылда ошондай 1998 акт төҙөлдө, быйыл беренсе кварталда – 529.
— Үҙ белдеге менән төҙөүҙәрҙе асыҡлау буйынса эш әүҙем алып барыла, — тине Рәмил Хөрмәт улы. –2009 йылда Муниципаль милеккә идара итеү комитетының ергә контроль бүлеге материалдары буйынса рөхсәтһеҙ төҙөлөш алып барғандары өсөн 38 мең һумға штраф һалынды. Быйыл тәүге өс айҙа был күрһәткес күп тапҡырға артты һәм 500 мең һум тәшкил итте.
Шулай уҡ юридик һәм физик шәхестәрҙең мөрәжәғәттәре һәм ялыуҙары буйынса урынға барып пландан тыш тикшереүҙәр үткәрелде. Былтыр ғына 203 ялыу һәм 436 мөрәжәғәт ҡаралды.
— Беҙҙең эш Муниципаль милеккә идара итеү комитетының физик шәхесте яуаплылыҡҡа тарттыра алмауы менән ҡыйынлаша. Ҡайһы бер хоҡуҡи мәсьәләләрҙе үҙ аллы хәл итеү хоҡуғы алыу өсөн беҙ закондарға үҙгәрештәр тәҡдим итәбеҙ. Әле үк был йүнәлештә башҡа структуралар менән тығыҙ хеҙмәттәшлек итәбеҙ, — ти Рәмил Дилмөхәмәтов.


text:
Башҡортостан рецепт буйынса дарыуҙар һәм инвалид балаларҙы туҡландырыу өсөн 625 миллион һумдан ашыу аҡса аласаҡ
ӨФӨ, 2016 йыл, 23 август. /«Башинформ» мәғлүмәт агентлығы, Ғәлиә Нәбиева/.
Башҡортостан федераль ҡаҙнанан граждандарҙың айырым категорияларын рецепт буйынса дарыуҙар, медицина әйберҙәре, дауалаусы туҡланыу продукттары менән тәьмин итеү өсөн субвенция аласаҡ. Рәсәй Хөкүмәтенең бойороғона ярашлы, төбәккә ошо маҡсатта өҫтәмә рәүештә 625 миллион һумдан ашыу аҡса бирелә.
Министрҙар Кабинеты сайтында аңлатылыуынса, 2016 йылдың I кварталында дәүләттән социаль ярҙам алырға хоҡуҡлыларҙың федераль регистрында 190 220 кеше теркәлгән. Регистрҙа граждандарҙың дөйөм һаны 3 560 262 тәшкил иткән.
Шуға бәйле төбәктәргә ҡаҙна ассигнованиелары күләме 1,442 миллиард һумға (32,096 миллиардҡа тиклем) арттырылған.


text:
Төбәктә Бөтә Рәсәй ауыл хужалығы иҫәбен алыу тамамланды
ӨФӨ, 2016 йыл, 16 август. /«Башинформ» мәғлүмәт агентлығы, Олеся Серёгина/.
Башҡортостанда Бөтә Рәсәй ауыл хужалығы иҫәбен алыу тамамланды. 16 августан 22-нә тиклем ҡайһы бер иҫәп алыу объекттарына тикшереү ойошторола. Уның барышында инструкторҙар иҫәп алыу документтарын ҡараясаҡ, етешһеҙлектәрҙе, хаталы яҙмаларҙы бөтөрәсәк. Контроль тикшереү һәр инструктор участкаһы буйынса объекттарҙың ике проценты самаһын үҙ эсенә ала, тип хәбәр итә Бөтә Рәсәй ауыл хужалығы иҫәбен алыуҙың матбуғат үҙәге.
Ауыл хужалығы иҫәбен алыу барышында Башҡортостанда 734 меңдән ашыу объект иҫәпкә алынған, шуларҙың 1065-е — ауыл хужалығы ойошмалары, 4581-е — крәҫтиән (фермер) хужалығы, 695 меңе — шәхси ярҙамсы хужалыҡтар, 33,5 меңе — баҡса участкалары, тип һөйләне «Башинформ» агентлығына Башҡортостанстаттың ауыл хужалығы һәм тирә-яҡ мөхит статистикаһы бүлеге етәксеһе Нурия Хафизова.
Бөтә Рәсәй ауыл хужалығы иҫәбен алыу 1 июлдән 15 авгусҡа ҡәҙәр дауам итте. Алыҫ һәм таулы райондарҙа 15 сентябрҙән 15 ноябргә тиклем уҙа. Иҫәп алыуға 2017-2018 йылдарҙа йомғаҡ яһала.


text:
Башҡортостан аграрийҙары 31,4 мең тонна самаһы элиталы орлоҡ әҙерләгән
Башҡортостан аграрийҙары алдағы яҙғы сәсеүгә элиталы иген һәм ҡуҙаҡлы иген культураларының орлоҡтарын һатып алыуҙы дауам итә. БР Ауыл хужалығы министрлығының матбуғат хеҙмәте мәғлүмәттәренә ярашлы, әлеге ваҡытта 31,4 мең тонна самаһы элиталы орлоҡ һатып алынған, йәғни планлаштырылған күләмдең 57 проценты.
Үткән аҙнала хужалыҡтар 2,2 мең тоннанан ашыу элиталы орлоҡ алған. Апрелдең тәүге аҙнаһы эсендә бындай орлоҡтар алыу буйынса үҙ күрһәткестәрен 50 процентҡа Борай районы, 43 процентҡа – Кушнарен, 36 процентҡа – Ҡыйғы, 10 процентҡа Әлшәй районы ауыл хужалығы предприятиелары яҡшыртҡан.
Министрлыҡтан хәбәр итеүҙәренсә, республикала хәҙер, алдан планлаштырған күләмдән күберәк элиталы орлоҡ алған, биш район иҫәпләнә. Шулай итеп, Саҡмағош районы хужалыҡтарында 5,9 мең тонна самаһы орлоҡ (412 процент) тупланған, Илештә – 6,2 мең тоннанан ашыу (348 процент), Ауырғазыла – 3 мең (200 процент), Дүртөйлөлә – 1,5 меңдән ашыу (132 процент), Балтаста – 940 тонна (102 процент).


text:
Мосолмандар төп дини байрамға әҙерләнә
Башҡортостан мосолмандары Диниә назараты рәйесе Нурмөхәмәт хәҙрәт тә байрам вәғәзен еткерҙе.
Мәҫәлән, Борай районынан Әхләф Зарипов атлы уҙаман Өфөгә ҙур ылау менән килде. Ул бернисә йыл дауамында һарыҡтар үрсеткән, хәҙер ҡорбан малдарын башҡалаға ташый. Быйыл ул 120-130-лап баш һарыҡ менән килде. Әхләф әфәндене тыңлайыҡ
Ҡорбан байрамы алдынан баш мөфтөй Тәлғәт Тажетдиндың «Комсомольская правда»ла ҙур йөмләле әңгәмәһе баҫылды. Ул Өфөләге мәсет тураһында теүәл аңлатмалар бирә. Тажетдин әйтеүенсә, мәсет 3 мең кеше һыйҙырышлы буласаҡ.
Тәүге ҡатында хәләл ризыҡтар менән сауҙа итеүсе супермаркет, икенсеһендә матбуғат осрашыуҙары өсөн зал, мәсет үҙе өсөнсө һәм дүртенсе ҡаттарҙы биләйәсәк.
Уның манаралары 12 буласаҡ. Һәр манарала бер милли үҙәк - башҡорт, татар, тажик, чечен, башҡа мосолмандар үҙәктәре урын аласаҡ.
Тәлғәт Тажетдин милләтара никахтарға ла мөнәсәбәтен белдерә. Ул милләтара никахтарға яҡшы ҡарайым, иң мөһиме яҡшы ғаилә булһын, аллаһ барыһы өсөн дә берҙәй тине.


text:
Өфөнөң Орджоникидзе районында «Йондоҙлоҡ» балалар ойошмаһы лидеры һайланды
«Беҙ – Рәсәй киләсәге» программаһын тормошҡа ашырыу сиктәрендә Өфөнөң Орджоникидзе районындағы мәғариф учреждениеларында «Һайлауҙар» уҡытыу-эш уйыны үткәрелде. Сара район хакимиәтенең гуманитар һәм социаль мәсьәләләр буйынса идаралығы, райондың территориаль һайлау комиссияһы ойошторҙо. Уйын барышында үҫмерҙәр «Йондоҙлоҡ» балалар район ойошмаһы лидерын һайланы.
Орджоникидзе районында туғыҙ йыл эшләп килгән «Йондоҙлоҡ» балалар ойошмалары ассоциацияһы күпселек йәһәттән мәктәп уҡыусыларының ялын билдәләй. Конкурстар, акциялар, фестивалдәр, волонтерлыҡ эшмәкәрлеге – быларҙың барыһы ла «Йондоҙлоҡ» балалар ойошмалары ассоциацияһы эшенең төп йүнәлештәре. Йәмәғәт ойошмаһын Координация советы етәкләй, уның рәйесен «Һайлауҙар» эш уйыны барышында балалар һайланы.
Был вазифаға кандидаттар һайлау алды программаһын, видеоролик әҙерләгән ине. Бынан һуң фекер алышыу, түңәрәк өҫтәл ойошторолдо, унда 2011-2012 уҡыу йылына «Йондоҙлоҡ» балалар ойошмалары ассоциацияһы эшенең өҫтөнлөклө йүнәлештәре тикшерелде.
Һайлауҙар йәшерен тауыш биреү менән тамамланды, ул «Новатор» балалар ижады йортонда үтте. «Йондоҙлоҡ» балалар ойошмалары ассоциацияһының һайлау комиссияһы һайлау һөҙөмтәләренә йомғаҡ яһаясаҡ һәм уларҙы халыҡҡа еткерәсәк.


text:
Башҡортостандағы эшһеҙҙәрҙең 40 проценты – ауыл кешеләре
Һуңғы мәғлүмәттәргә ярашлы, әле республиканың мәшғүллек хеҙмәттәрендә иҫәптә торғандарҙың 40 проценты — ауыл кешеләре. Әлеге ваҡытта Башҡортостанда 31 меңгә яҡын эшһеҙ иҫәпләнә, шуларҙың 59 проценты – ҡатын-ҡыҙҙар.
Республикала эшһеҙҙәрҙең 24 проценттан ашыуын 16-29 йәштәгеләр тәшкил итә, пенсия алды йәшендәгеләргә – туғыҙ процент, инвалидтарға ете процент тура килә.
Рәсми теркәлгән эшһеҙҙәрҙең яртыһы тиерлек – үҙ теләге буйынса эштән киткән граждандар. 20 процент самаһын ойошмаһы ябылыуы йәки хеҙмәткәрҙәр штаты ҡыҫҡартылыуы арҡаһында эшһеҙ ҡалғандар тәшкил итә. Оҙаҡ ваҡыт эшләмәгәндән һуң (бер йылдан ашыу) хеҙмәт эшмәкәрлеген дауам итергә теләгән граждандар өлөшөнә 17,5 процент тура килә. Тағы биш процентын тәүгә эш эҙләгәндәр тәшкил итә, тип хәбәр иттеләр БР Халыҡты эш менән тәьмин итеү дәүләт хеҙмәте идаралығында.


text:
Өфө 2013 йылда йәйге биатлон буйынса донъя чемпионаты үткәреүгә заявка бирҙе
Австрияның Зальцбург ҡалаһында Халыҡ-ара биатлонсылар союзы (IBU) башҡарма комитеты ултырышы үтте. Башҡортостан баш ҡалаһы – Өфө 2013 йылда йәйге биатлон буйынса донъя чемпионатын үҙендә үткәреүгә заявка бирҙе.
Ә Мордовия баш ҡалаһы – Саранскиҙа йәйге биатлон буйынса донъя чемпионаты 2010 йылда уҡ үтеүе ихтимал. Был турала «Весь спорт» спорт мәғлүмәте агентлығына Халыҡ-ара биатлонсылар союзының беренсе вице-президенты, Рәсәй биатлонсылар союзы президиумының вице-президенты, дүрт тапҡыр олимпиада чемпионы Александр Тихонов хәбәр итте:
— Хәҙерҙән үк күп ҡалалар һәм илдәр йәйге биатлон буйынса халыҡ-ара турнирҙарҙы үткәрергә теләк белдерә. Мәҫәлән, әлеге ваҡытта мин Берләшкән Ғәрәп Әмирлектәрендә йәйге биатлон буйынса турнирҙар серияһы идеяһын эшкәртәм. Илебеҙ был яҡтан артта ҡалмауы һөйөндөрә. Башҡортостан баш ҡалаһы Өфө 2013 йылғы йәйге биатлон буйынса донъя чемпионатын үткәреүгә заявка бирҙе, тип хәҙер инде рәсми рәүештә әйтергә мөмкин, – тине Тихонов.


text:
Башҡортостан халҡының эш хаҡы йыл эсендә 9,2 процентҡа артҡан
2012 йылдың ғинуар-ноябрь айҙары йомғаҡтары буйынса Башҡортостанда уртаса номиналь иҫәпләнгән эш хаҡы 19868,1 һум тәшкил иткән. Бындай мәғлүмәт менән Федераль дәүләт статистика хеҙмәтенең Башҡортостан Республикаһы буйынса Территориаль органы (Башҡортостанстат) таныштыра. Мониторингта шулай уҡ бәләкәй эшҡыуарлыҡ предприятиелары һәм ойошмалары күрһәткестәре иҫәпкә алынған.
Республика халҡының номиналь иҫәпләнгән эш хаҡы, 2001 йылдың ғинуар-ноябрь айҙарындағы күрһәткестәр менән сағыштырмаса, йыл эсендә 14,2 процентҡа артҡан. Ысынында иһә, йәғни ҡулланыу хаҡтары индексын иҫәпкә алғанда, хеҙмәт хаҡы 9,2 процентҡа артҡан.


text:
«Башҡортостан Республикаһының 2010 йылға бюджеты тураһында» Закон ҡабул ителде
Башҡортостан Республикаһы Дәүләт Йыйылышы-Ҡоролтайҙың 19-сы ултырышында «Башҡортостан Республикаһының 2010 йылға бюджеты тураһында» БР Законы ҡабул ителде. Закон проектын беренсе уҡыуҙа ҡабул иткәндән һуң килгән «Башҡортостан Республикаһының 2010 йылға бюджеты тураһында» БР Законы проектына республика Хөкүмәте тарафынан тәҡдим ителгән 95 төҙәтмәне, Дәүләт Йыйылышынан өс төҙәтмәне ҡарап, депутаттар уны икенсе һәм өсөнсө уҡыуҙа ҡабул итте.
Беренсе уҡыуҙа ҡабул ителгән менән сағыштырғанда, бюджет дефициты өс миллиард һумға арттырылды. Үҙгәрештәр федераль бюджеттан финанс ярҙамы күләмен аныҡлау, БР Президенты һәм Дәүләт Йыйылышы тарафынан ҡуйылған инвестицион программаларҙы финанслау менән бәйле бурыстарҙы хәл итеү зарурлығы менән нигеҙләнде.
Башҡортостан Республикаһының 2010 йылға бюджетының килем өлөшөнөң дөйөм күләме – 63 миллиард 745 миллион 522 мең һум, ә сығым өлөшө күләме 76 миллиард 745 миллион 522 мең һум тәшкил итте.


text:
Республика «Йәш Гвардия»ның яңы лидеры итеп Владимир Яковлев һайланды
«Берҙәм Рәсәйҙең Йәш Гвардияһы» Башҡортостан төбәк бүлексәһе етәксеһе итеп Владимир Яковлев һайланды. Ҡарар 23 августа «Берҙәм Рәсәйҙең Йәш Гвардияһы» Башҡортостан төбәк бүлексәһенең отчет-һайлау конференцияһында ҡабул ителде. «Йәш Гвардия»ның төбәк бүлексәһенән хәбәр итеүҙәренсә, делегаттар берҙәм тауыш менән яңы лидерҙы һайланы.
Иҫегеҙгә төшөрәбеҙ, 2014 йылдың мартында йәш гвардиясыларҙың төбәк бүлексәһенең отчет-һайлау конференцияһы уҙғарылды. Ултырыштың көн тәртибенә бер нисә мәсьәлә сығарылды, шул иҫәптән Төбәк штабы һәм Төбәк йәмәғәт советы ағзаларын раҫлау, зона округтары етәкселәре һайланды. Фекер алышыуҙа төп һорау «Берҙәм Рәсәйҙең Йәш Гвардияһы» Башҡортостан төбәк бүлексәһе етәксеһе вазифаһына ваҡытлыса башҡарыусыны тәғәйенләү булды.
Мәскәүҙә Координация советында Владимир Яковлевтың кандидатураһын хуплауҙан һуң конференцияның икенсе этабын Өфөлә үткәрергә ҡарар ителде. 23 августа ҡарар раҫланды.


text:
Төбәктә халыҡты социаль яҡлауға тәүҙә билдәләнгән сумманан 4 миллиард һумға күберәк йүнәлтеләсәк Фото: Олег Яровиков
Төбәктә халыҡты социаль яҡлауға тәүҙә билдәләнгән сумманан 4 миллиард һумға күберәк йүнәлтеләсәк
Төбәктә халыҡты социаль яҡлауға тәүҙә билдәләнгән сумманан 4 миллиард һумға күберәк йүнәлтеләсәк Фото: Олег Яровиков
ӨФӨ, 2015 йыл, 3 август. /«Башинформ» мәғлүмәт агентлығы, Артур Басиров/.
Башҡортостанда «Башҡортостан халҡын социаль яҡлау» республика маҡсатлы программаһының бюджеты 4 миллиард һумға арттырылған. Республика Хөкүмәтенең ҡарарына ярашлы, программаны ғәмәлгә ашырыуға 79,4 миллиард һум урынына 83,6 миллиард тотоноласаҡ.
Программаны тормошҡа ашырыуға республика бюджетынан 65,9 миллиард түгел, ә 66 миллиард һумдан ашыу йүнәлтеләсәк. Федераль бюджеттан 10,05 миллиард урынына 14,2 миллиард һум ҡаралған. Ошо маҡсатҡа бюджеттан тыш сығанаҡтарҙан 34,6 миллиард урынына 34,4 миллиард һум бүленәсәк.


text:
Фото:
Биналарҙы ҡуртымға алыу хоҡуғына сауҙа үткәрелә
Фото:
17 һәм 24 сентябрҙә Өфө хакимиәтенең Муниципаль милеккә идара итеү комитеты муниципаль торлаҡ булмаған фонд объекттарын ҡуртымға алыу килешеүҙәре төҙөү хоҡуғына аукциондар үткәрә. Беренсе аукционда 16 лот ҡуйыласаҡ, икенсеһендә лә шул тиклем үк.
Объекттар араһында – ҡала торлаҡ йорттарының подвал биналары, сарлаҡтары, беренсе йәки аҫҡы ҡаттары. Комитет хәбәр итеүенсә, иң ҡиммәтле лоттың башланғыс хаҡы 2308 мең һумдан ашыу тәшкил итә. Бинаның дөйөм майҙаны – 687 квадрат метр. Ул Калинин районында биш ҡатлы торлаҡ йортта урынлашҡан. Иң арзан объект 11366 һумға ҡуйыла. Майҙаны 7,4 квадрат метр булған сарлаҡтың башланғыс хаҡы ошондай. Ул Киров районындағы күп ҡатлы йортта урынлашҡан.
Сауҙа еңеүсеһе тип лот өсөн иң юғары хаҡ ҡуйған ҡатнашыусы таныла. Аукцион үткәргән көндә еңеүсе йомғаҡлау протоколына ҡул ҡуя һәм уға ҡул ҡуйған көндән алып 20 көндән дә һуңға ҡалмайынса ҡуртым килешеүе төҙөргә йөкләмә ала.


text:
Республика муниципалитеттарында педагогтарҙың хеҙмәт хаҡына контроллек итеү буйынса эш төркөмдәре булдырыласаҡ
Башҡортостан Хөкүмәте Премьер-министры урынбаҫары Лилиә Ғүмәрова республиканың муниципаль район һәм ҡала округы хакимиәттәре башлыҡтары урынбаҫарҙары менән дөйөм белем биреү өлкәһе хеҙмәткәрҙәренең эш хаҡын арттырыу мәсьәләһе буйынса селектор кәңәшмәһе үткәрҙе.
Лилиә Ғүмәрова билдәләүенсә, РФ Президентының 2012 йылдың 7 майындағы 597-се «Дәүләт социаль сәйәсәтен тормошҡа ашырыу буйынса саралар тураһында»ғы указы әлеге мәсьәләне хәл итеүҙә төп документ булып тора. Уға ярашлы, дөйөм белем биреү хеҙмәткәрҙәренең эш хаҡы республика буйынса уртаса кимәлгә етергә тейеш. Ағымдағы йылға күҙаллау 22954 һум тәшкил итә.
Был маҡсаттарға өлгәшеү өсөн 2013 йылда муниципаль бюджеттарға — 2 миллиард һум, муниципаль мәктәпкәсә белем биреү учреждениелары хеҙмәткәрҙәренең эш хаҡын республика буйынса уртаса кимәлгә еткереү өлкәһендә муниципалитеттарҙың сығымдарын ҡушып финанслауға 674,1 миллион һум аҡса бүленде.
Төбәктә биш ай йомғаҡтары буйынса анализ шуны күрһәтте: дөйөм белем биреү хеҙмәткәрҙәренең уртаса эш хаҡы — 21971 һумға (101,9 процент), шул иҫәптән уҡытыусыларҙың — 22454 һумға (104,1 процент), мәктәпкәсә белем биреү хеҙмәткәрҙәренең — 16573 һумға (96 процент), өҫтәмә белем биреү хеҙмәткәрҙәренең уртаса эш хаҡы 13031 һумға (80,6 процент) етте.
Кәңәшмәлә барлыҡ муниципалитеттарҙың да средстволарҙы тулыһынса файҙаланыу буйынса эште ваҡытында ойоштормауы асыҡланды. Шуға күрә ҡайһы бер райондарҙа беренсе квартал йомғаҡтары буйынса эш хаҡтары тейешле күрһәткескә еткерелмәгән, һөҙөмтәлә тотонолмаған средстволар тороп ҡалған.
Сара һуңында Лилиә Ғүмәрова һәр муниципалитетта 597-се указдың үтәлешенә контроллек итеү буйынса эш төркөмдәре булдырырға ҡушты. Был төркөмдәр белем биреү хеҙмәткәрҙәренең эш хаҡын арттырыу мәсьәләләрен контролдә тоторға тейеш. Бының өсөн муниципалитеттарға өҫтәмә ярҙам күрһәтеләсәк. Республиканың Мәғариф министрлығына Финанс министрлығы менән берлектә методик күрһәтмәләр әҙерләргә ҡушылды.


text:
8 декабрҙә Социаль сәйәсәт һәм һаулыҡ һаҡлау буйынса комитет ултырышы үткәрелә
8 декабрҙә БР Дәүләт Йыйылышы – Ҡоролтайҙың Социаль сәйәсәт һәм һаулыҡ һаҡлау буйынса комитеты ултырышы үткәрелә.
Парламенттың матбуғат хеҙмәте хәбәр итеүенсә, ултырышта Башҡортостан Республикаһында «Һаулыҡ» өҫтөнлөклө милли проектын тормошҡа ашырыу барышы, шулай уҡ «Башҡортостан Республикаһының граждандарҙың һаулығын һаҡлау тураһында кодексының 55-се статьяһына үҙгәрештәр индереү тураһында» (икенсе уҡыу), «Башҡортостан Республикаһында туберкулез таралыуын иҫкәртеү тураһында» Башҡортостан Республикаһы Законының 12-се статьяһына үҙгәрештәр индереү тураһында» (икенсе уҡыу), «Етем һәм ата-әсә ҡарауынан мәхрүм ҡалған балаларға социаль ярҙам буйынса өҫтәмә гарантиялар тураһында» Башҡортостан Республикаһы Законының 8-се статьяһына үҙгәрештәр индереү тураһында» (икенсе уҡыу) Башҡортостан Республикаһы закондары проекттары тикшереләсәк.
Ултырыш Өфө ҡалаһы, З.Вәлиди урамы, 46, (к.601) адресы буйынса үтәсәк. Сәғәт 10-да башлана.


text:
Эльвира Айытҡолова: «Кабелле каналдарҙа реклама күрһәтеү тураһындағы закон проекты — телеиндустрия өсөн яҡшы яңылыҡ»
ӨФӨ, 2015 йыл, 21 ғинуар. /«Башинформ» мәғлүмәт агентлығы, Ғәлиә Нәбиева/.
Дөйөм Рәсәй халыҡ фронтының кабелле телеканалдарҙа киң мәғлүмәт сараларының милли продукцияһын таратҡан осраҡта ғына реклама күрһәтеүҙе рөхсәт иткән закон проекты телеиндустрия хеҙмәткәрҙәре өсөн һәйбәт яңылыҡ, тип иҫәпләй Дөйөм Рәсәй халыҡ фронты Үҙәк штабы ағзаһы, БР Дәүләт Йыйылышы — Ҡоролтай депутаты Эльвира Айытҡолова.
Дәүләт Думаһының Мәғлүмәт сәйәсәте, мәғлүмәт технологиялары һәм бәйләнеш буйынса комитеты парламенттың түбәнге палатаһына «Киң мәғлүмәт саралары тураһында»ғы законға үҙгәрештәр индерәсәк закон проектын тәүге уҡыуҙа ҡабул итергә тәҡдим итте, тип хәбәр итә Дөйөм Рәсәй халыҡ фронтының федераль порталы. Новеллала киң мәғлүмәт сараларының милли продукцияһы» тигән төшөнсә барлыҡҡа киләсәк. Ул илдең киң мәғлүмәт саралары заказы буйынса Рәсәйҙең физик һәм юридик шәхестәре булдырған мәғлүмәт саралары продукцияһын күҙ уңында тота. Ошондай продукцияны етештереүгә Рәсәй инвестициялары 50 процент һәм унан ашыуыраҡ тәшкил итергә тейеш. Монополияға ҡаршы федераль хеҙмәткә киң мәғлүмәт саралары продукцияһының милли продукцияға ярашлы булыу-булмауын раҫлау тәртибен билдәләү хоҡуғы бирелә.
«Реклама тураһында»ғы законға килгәндә, уға түләүле йәки техник ҡоролмалар ҡулланылған каналдарҙың тапшырыуҙарында рекламаны таратыу тәртибен аныҡлау өсөн үҙгәрештәр индерелә.
— Был файҙалы инициатива, — тип билдәләне Эльвира Айытҡолова. — Үткән йылдың йәйендә ҡабул ителгән закон телевизион берләшмәләрҙе шаҡ ҡатырҙы. Сөнки түләүле күрһәтеүгә күсеү өсөн ҡыҫҡа ваҡыт бирелде, «түләүле канал» термины аҫтында нимәне күҙ уңында тотоуҙары аңлашылмай ине. Бөгөнгө көндә ошо законға төҙәтмәләр индерелеүе — телеиндустрия өсөн яҡшы яңылыҡ.


text:
Башҡортостан баш ҡалаһына Ҡаҙағстандан «Дуҫлыҡ каруаны» килде
Өфөгә Ҡаҙағстандан «Дуҫлыҡ каруаны» килде. Ҡунаҡтарҙы бөгөн, 6 августа, «Ихлас» мәсетендә ҡаршы алдылар.
Ҡунаҡтар алдында Башҡортостан Республикаһы мосолмандарының Диниә назараты рәйесе Нурмөхәмәт Ниғмәтуллин сығыш яһаны. Үҙенең сәләмләү һүҙендә мөфтөй сәфәрҙең Ураҙа айы менән бер ваҡытҡа тап килеүен билдәләне. Ул каруанға татыулыҡ, дуҫлыҡ, изге миссияның хәйерле тамамланыуын теләне.
Шулай уҡ мәсеткә килгән кешеләр алдында «Дуҫлыҡ каруаны» етәксеһе – Ҡаҙағстандағы Чимкент ҡалаһы татарҙары һәм башҡорттарының этномәҙәни берләшмәһе рәйесе Арыҫлан Абдуллин сығыш яһаны. Үҙенең сәләмләү һүҙендә ул каруан ойоштороу идеяһының биш йыл элек Ҡаҙағстанда үткән Бөтә донъя татарҙары конгресында барлыҡҡа килеүе хаҡында әйтте. Бөгөн уның составында – 12 кеше. Улар араһында йырсылар, музыканттар, эшҡыуарҙар, уҡытыусылар, студенттар бар. Сәйәхәтселәр Өфөгә Чимкенттан Караганда һәм Кустанай ҡалалары аша килгән. Артабан улар Аҡтүбәгә юлланасаҡ. Сәфәр Ҡыҙыл Урҙа ҡалаһында тамамланасаҡ.
Арыҫлан Абдуллин билдәләүенсә, «Дуҫлыҡ каруаны» төрлө ҡалаларҙа йәшәгән ижади кешеләргә үҙ-ара аралашыу, башҡа төбәктәрҙең мәҙәниәтен өйрәнеү мөмкинлеген бирә. Шулай уҡ Финляндия, Ҡытай һәм Төркиәгә сәфәрҙәр маршруттары әҙерләнгән, тип хәбәр ителә islamrb.ru порталында.


text:
Өфөлә ауыл хужалығы йәрминкәләре үтте
5 августан, Өфөлә "Йәрминкә" миҙгеле-2013 башланған көндән алып, ҡала халҡына 158,8 тонна бал, 1418 тонн картуф, 508 тонна йәшелсә, 179 тонна төрлө ит һәм 12 тонна ҡош-ҡорт ите һатылды.
Хәтерегеҙгә төшөрөп үтәбеҙ, Башҡортостан баш ҡалаһында көҙгө ауыл хужалығы йәрминкәләре 27 октябргә тиклем дауам итәсәк. Улар аҙна һайын ял көндәрендә 12-14 сауҙа майҙансығында үткәрелә.
— Һуңғы ике ял көнөндә генә — 21 һәм 22 сентябрҙә — Башҡортостандың 39 муниципаль районы вәкилдәре йәрминкәгә 1757 машинала үҙ продукцияһын килтерҙе, — тип хәбәр итте «Башинформ» агентлығына Өфө хакимиәтенең сауҙа идаралығы начальнигы урынбаҫары Зөлфиә Ижбулатова. — Дөйөм алғанда, улар өфөләргә 101 тонна һыйыр ите, дүрт тонна самаһы ҡош-ҡорт ите, 29 тонна бал һәм 898 тонна картуф тәҡдим итте.
Идаралыҡтан хәбәр итеүҙәренсә, республика баш ҡалаһында ит йәрминкәләре 14 декабрҙән башланып, йыл аҙағына тиклем дауам итәсәк.


text:
Баш ҡала үҙәгендә автомобилдәр туҡтауҙы тыйыусы билдәләр ҡуйылды Фото: Олег Яровиков
Баш ҡала үҙәгендә автомобилдәр туҡтауҙы тыйыусы билдәләр ҡуйылды
Баш ҡала үҙәгендә автомобилдәр туҡтауҙы тыйыусы билдәләр ҡуйылды Фото: Олег Яровиков
ӨФӨ, 2015 йыл, 30 ғинуар. /«Башинформ» мәғлүмәт агентлығы, Розалиә Вәлиева/.
Өфө үҙәгендә автомобилдәр туҡтау тыйылған зоналар барлыҡҡа килде, тип хәбәр иттеләр Өфө хакимиәтенең матбуғат хеҙмәтенән.
Юл хәрәкәтен оптималләштереү һәм Цюрупа, Достоевский, Киров, Чернышевский, Коммунистик, Зәки Вәлиди урамдары киҫелештәрендәге юлдарҙың үткәреү һәләтен арттырыу маҡсатында автомобиль ҡуйыуҙы тыйған юл билдәләре ҡуйылды.
Өфө хакимиәтенең коммуналь хужалыҡ һәм төҙөкләндереү идаралығы юл хәрәкәтендә ҡатнашыусыларҙы иғтибарлы булырға һәм юл билдәләренең талаптарын теүәл үтәргә саҡыра.


text:
Башҡортостан Президенты Әлшәй районында булдыФото: Динар Кәлимуллин, БР Президентының матбуғат хеҙмәте
Башҡортостан Президенты Әлшәй районында булды
Башҡортостан Президенты Әлшәй районында булдыФото: Динар Кәлимуллин, БР Президентының матбуғат хеҙмәте
ӨФӨ, 2014 йыл, 27 октябрь. /«Башинформ» мәғлүмәт агентлығы/.
Рөстәм Хәмитов эш сәфәре барышында Әлшәй районында булды. Республика башлығы агросәнәғәт комплексы предприятиеларын һәм социаль объекттарҙы ҡараны.
Раевка ауылында Рөстәм Хәмитов «Раевка шәкәре» ябыҡ акционерҙар йәмғиәтенең сөгөлдөр ҡабул итеү пунктында һәм лабораторияла булды. Предприятие 1984 йылдан алып, республиканың Әлшәй, Дәүләкән, Миәкә, Бишбүләк, Йәрмәкәй, Бүздәк һәм Ауырғазы райондарының 150-ләгән хужалығын йәлеп итеп, шәкәр сөгөлдөрөн эшкәртеү менән шөғөлләнә. Төп продукция төрҙәре иҫәбендә — шәкәр ҡомо, патока, малсылыҡ өсөн ҡиммәтле аҙыҡ булып иҫәпләнгән ҡоро һәм гранулалы һығынды.
Предприятиеның генераль директоры Сергей Байғужин хәбәр итеүенсә, әлеге ваҡытта 285 мең тонна сөгөлдөр алынған, 132 мең тоннаһы эшкәртелгән. Тәүлек һайын завод 3200 тонна татлы тамыраҙыҡ һәм 700 тонна сей шәкәр ҡамышы эшкәртә. Әҙерләмә буйынса йыллыҡ план – 380-400 мең тонна тамыраҙыҡ.
Быйыл республикала шәкәр сөгөлдөрө буйынса уртаса уңыш былтырғыға ҡарағанда түбәнерәк һәм гектарынан 254 центнер (былтыр – гектарынан 350 центнер) тәшкил итә. Әммә шәкәрлелек дәрәжәһе уртаса 17,02 процент тәшкил итә. Әлшәй районында шәкәрлелек кимәле рекорд күрһәткестәргә — 18-19 процентҡа тиклем етә.
— Әгәр быйыл шәкәр сөгөлдөрөнөң уңышы кәмерәк, ә шәкәрлелек дәрәжәһе юғарыраҡ булһа, әҙер шәкәр ауырлығы буйынса уҙған йыл менән сағыштырмаса күп юғалтманыҡ, — тине Рөстәм Хәмитов.
Бөгөнгә «Раевка шәкәре» ябыҡ акционерҙар йәмғиәте шәкәр алыу күрһәткестәре буйынса Рәсәйҙең 59 шәкәр заводы араһында 19-сы урынды биләй. Элегерәк предприятие тәүге ун предприятие исемлегенә инде, әммә көнәркәштәр модернизациялауҙы әүҙемерәк үткәрә башланылар. Завод шулай уҡ ҡорамалдарҙы яңыртыуҙы талап итә, ул технологик юғалтыуҙарҙы бөгөнгө 3 проценттан 0,4 процентҡа тиклем кәметергә һәм тейешенсә табышты арттырырға мөмкинлек бирәсәк.
— Әлшәй районы – яҡшы, көслө, ныҡ район. Уны, быйыл яҡшы эшләгән, шәкәр предприятиелары шулай итә. Улар 400 мең тонналап сөгөлдөр эшкәртә, 300 мең тоннаһы – зыянһыҙ эшләү кимәле, тағы ла 100 меңе уларға яҡшы төшөм һәм артабан модернизациялау өсөн мөмкинлектәр бирәсәк, — тип айырып әйтте республика башлығы.


text:
Башҡортостанда партия вәкилдәре «бысраҡ» сәйәси технологияларға юл ҡуймаҫҡа һөйләште
«Сәйәси реклама: ғәҙел диалогмы әллә ҡағиҙәләрһеҙ уйынмы?» — ошо исем аҫтында 15 сентябрҙә Башҡортостан Президенты ҡарамағындағы Башҡортостан дәүләт хеҙмәте һәм идара академияһында түңәрәк өҫтәл уҙғарылды. Уны ойоштороусылар булып «Гражданлыҡ линияһы» төбәк йәмәғәт ойошмаһы, Башҡортостан Президенты ҡарамағындағы Башҡортостан дәүләт хеҙмәте һәм идара академияһы һәм «Интеграция мәсьәләләре Европа-Азия академияһы» йәмәғәт ойошмаһы сығыш яһаны.
Сәйәси партияларҙың төбәк бүлексәләре, йәмәғәт берекмәләре, коммерцияға ҡараған ойошма вәкилдәре, сәйәси технологтар һәм киң коммуникациялар өлкәһендәге эксперттар әлеге сарала әүҙем ҡатнашты.
Медиа-эксперт һәм түңәрәк өҫтәл координаторы Дмитрий Трапезников билдәләүенсә, сәйәси реклама Дәүләт Думаһына һайлауҙар алдынан көнүҙәк һәм мөһим тема булып тора. Сәйәси рекламаны һәм агитацияны анализлау киләһене күрһәтте: бында йыш ҡына әхлаҡи яҡтан әҙәпһеҙ сәйәси пиар-технологиялар ҡулланыла. Аныҡ миҫалдарҙа беҙҙең илдә лә, сит илдәрҙә лә «бысраҡ» сәйәси технологияларҙы ҡулланыу алымдары тикшерелде.
— Негатив реклама, ҡара пиар ҡулланмайынса ла һайлауҙарҙа еңеп була, — тип һыҙыҡ өҫтөнә алды Башҡортостан Президенты ҡарамағындағы Башҡортостан дәүләт хеҙмәте һәм идара академияһы уҡытыусыһы, түңәрәк өҫтәл координаторы Елена Генерозова. — Әммә көрәш ғәҙел булһын өсөн бергәләп ҡағиҙәләр булдырыу һәм уларҙы үтәү зарур.
Ҡыҙыу фекер алышыуҙан һуң, ултырышта ҡатнашыусылар партиялар һәм йәмәғәт ойошмалары тарафынан үтәлергә тейеш тәҡдимдәр булдырҙы. Барлыҡ ҡатнашыусылар ҙа халыҡты алдауға йүнәлтелгән технологияларҙы ҡулланмаҫҡа һөйләште.
Шулай уҡ түңәрәк өҫтәлдә ҡатнашыусылар закон сығарыусыларға «Сәйәси реклама тураһында»ғы закон булдырырға тәҡдим итте. Ул тыйылған партияларҙы, йәмғиәт өсөн хәүефле булған һәм уға зыян килтергән сәйәси акцияларҙы рекламалауға юл ҡуймаҫ ине.


text:
Фото:
2013 йылда Өфөлә үтәсәк донъя чемпионатының талисманы билдәләнде
Фото:
Халыҡ-ара хоккей федерацияһы йәштәр командалары араһында 2013 йылда Өфөлә үтәсәк хоккей буйынса донъя чемпионатының талисманы итеп Мишканы раҫланы.
Хәтерегеҙгә төшөрәйек, чемпионаттың ойоштороу комитеты асыҡ конкурс үткәрҙе. Йыл дауамында теләге булған һәр кем талисмандың үҙ вариантын ебәрә алды. Еңеүсене февралдең башында уҡ иғлан итеү планлаштырылһа ла, конкурс комиссияһы чемпионаттың төп символын тиҙ генә билдәләй алманы – ойоштороу комитетына йөҙгә яҡын эш килгәйне.
Ниһайәт, еңеүсе һайланды. Конкурста Евгения Нитылкинаның эше еңеп сыҡты (Мәскәү). Уға 10 мең һум күләмендә аҡсалата бүләк һәм чемпионат символикаһы менән сувенир продукцияһы комплекты тапшырылырға тейеш.


text:
Рөстәм Хәмитов: «Беҙ Омскиҙа һәләк булған һалдаттарҙың ғаиләләренә ярҙам итәсәкбеҙ»
ӨФӨ, 2015 йыл, 15 июль. /«Башинформ» мәғлүмәт агентлығы, Илья Спиридонов/.
Омскиҙа казарма емерелеү һөҙөмтәһендә һәләк булған Башҡортостан һалдаттарының ғаиләләренә ярҙам күрһәтеләсәк. Был хаҡта матбуғат конференцияһында республика Башлығы Рөстәм Хәмитов хәбәр итте.
— Йәш, физик яҡтан таҙа егеттәребеҙ һәләк булды. Йәкшәмбе шәмбе көндө ант биргән һалдаттарҙың ғүмере өҙөлдө. Өсәүһе ауыр хәлдә госпиталдә ята. Егеттәр бик йәл, — тине Рөстәм Хәмитов. — Бөгөн республика Хөкүмәте ултырышында һәләк булғандарҙың ғаиләләренә ярҙам күрһәтеү хаҡында һүҙ алып барҙым. Кисә егеттәр хәрби хеҙмәткә саҡырылған муниципалитет башлыҡтары менән һөйләштем. Хәрби комиссар әйтеүенсә, уларға етди һайлап алыу аша үтергә тура килгән. Конкурс нигеҙендә һау-сәләмәт, зирәк егеттәрҙе һайлап алғандар. Ошо егеттәр һәләк булды.
Төбәк етәксеһе был фажиғәне йөрәгенә яҡын ҡабул итеүен билдәләне.
— Беҙ бөтә ғаиләләргә, ә егеттәргә белем алырға ярҙам итәсәкбеҙ. Кәрәк булһа, һуңғараҡ университет, техникумдарҙы ҡарарбыҙ. Ошо йәһәттән мөмкин булғандың барыһын да эшләйәсәкбеҙ.
Иҫегеҙгә төшөрәбеҙ, Омскиҙа дүрт ҡатлы казарма стенаһының бер өлөшө һәм ҡыйығы 13 июлдә, урындағы ваҡыт буйынса төнгө сәғәт берҙә, емерелеп төшкән. Бинала 300-ҙән ашыу хәрби хеҙмәткәр булған. Ҡотҡарыу операцияһы һөҙөмтәһендә 42 кеше табылған, улар араһында 23 һәләк булыусы һәм 19 яраланыусы бар.


text:
Башҡортостанда уртаса айлыҡ эш хаҡы – 17865 һумФото: Андрей Старостин
Башҡортостанда уртаса айлыҡ эш хаҡы – 17865 һум
Башҡортостанда уртаса айлыҡ эш хаҡы – 17865 һумФото: Андрей Старостин
Башҡортостанда уҙған йылдың ғинуар-ноябрендә бер хеҙмәткәрҙең уртаса айлыҡ эш хаҡы 2010 йылдың ошо уҡ осоро менән сағыштырғанда 13 процентҡа артҡан һәм 17865 һум тәшкил иткән. Был Рәсәй буйынса уртаса эш хаҡының 78 проценты.
Шул уҡ ваҡытта эш хаҡының үҫеш темпы бөтә Рәсәй буйынса уртаса күрһәткестән 0,7 процентҡа юғарыраҡ. Ил буйынса дөйөм алғанда хеҙмәт хаҡы 12,3 процентҡа артҡан.
Кисә «Башинформ» агентлығында үткән матбуғат конференцияһында БР хеҙмәт һәм халыҡты социаль яҡлау министры урынбаҫары Әлфир Саҙретдиновтың хәбәр итеүенсә, яҡынса мәғлүмәттәргә ярашлы, 2011 йыл йомғаҡтары буйынса уртаса айлыҡ эш хаҡы 18427 һумға етәсәк.
Шул уҡ мәлдә, 2011 йылдың ғинуар-ноябрендә ысынбарлыҡтағы эш хаҡы 2010 йылдың ғинуар – ноябренә ҡарата республикала 103,4 процент тәшкил иткән. Рәсәй Федерацияһында был күрһәткес 103,3 процентҡа тиң.


text:
Рөстәм Хәмитов Астанала Гумилев университетында лекция уҡыны
Башҡортостан Президенты Рөстәм Хәмитов Ҡаҙағстанда Башҡортостан Республикаһы көндәрен үткәреү сиктәрендә Астанала Л.Н.Гумилев исемендәге Евразия милли университеты студенттарына лекция уҡыны. Лекция йәнле һөйләшеүгә күсте: университет студенттарын һәм уҡытыусыларын дәүләт йәштәр сәйәсәтен тормошҡа ашырыу, милли телде һәм мәҙәниәтте һаҡлау саралары, шулай уҡ Башҡортостан иҡтисады үҫешендәге уңыштар ҡыҙыҡһындырҙы.
Сәфәр барышында, бер яҡтан, Гумилев университеты, икенсе яҡтан, Башҡорт дәүләт педагогия университеты, Башҡорт дәүләт университеты араһында хеҙмәттәшлек һәм студенттар менән алмашыу тураһында килешеү төҙөлдө. Сара Рөстәм Хәмитовҡа Евразия милли университетының почетлы профессоры тигән исем биреү менән тамамланды.


text:
Æххуыс:Нысаниуæгтæ
Нысаниуæгты фарс æвдисы ахæм уацтæ, кæцытæн ис æмхуызон нæмттæ.
Цæвиттон, ныхас «Ир» гæнæн ис бамбарын бирæ хуызы: Ирыстон, Ирон адæм кæнæ Хуссар Ирыстоны телеуынынад. Фæлæ Википедийы гæнæн ис æмæ уа æрмæст иу уац «Ир» номимæ. Уый скъуыддзаг кæнынæн архайынц нысаниуæгимæ нæмттæй. Уæд «Ир»-мæ цы уацтæ хауынц, уыдон ис гæнæн схонын Ир (паддзахад), Ир (адæм) æмæ Ир (телеуынынад). Фæлæ, кæд архайæг Ирыстон уæддæр «Ир»-æй агура, уæд исты хъæуы рымысын цæмæй архайæг раст уацмæ бахауа. Æмæ уыцы исты у нысаниуæгты фарс. Ацы цæвиттонмæ гæсгæ Ир хъуамæ уа нысаниуæгты фарс.


text:
Белем биреү учреждениелары селтәрен оптималләштереү дауам итәсәк
Башҡортостанда һуңғы өс йылда муниципаль белем биреү учреждениелары һаны 357-гә кәмене, 2011 уҡыу йылында 378 мәктәпте үҙгәртеп ҡороу ҡаралған, бөгөн иһә 143-ө үҙгәртеп ҡоролған. Был турала БР Мәғариф министрлығы коллегияһы ултырышында БР Хөкүмәте Премьер-министры урынбаҫары, мәғариф министры вазифаһын башҡарыусы Зөһрә Рәхмәтуллина телгә алды.
Дөрөҫ, вице-премьер билдәләүенсә, ҡайһы бер райондарҙа бик күп аҙ комплектлы мәктәптәр һаҡлана.
— Был мәктәп хеҙмәткәрҙәренә эш хаҡы түләүгә сығымдарҙы финанслау өлөшөндә субвенция күләмен «яһалма» арттырыуға килтерә, — тип иҫәпләй Зөһрә Йыһанур ҡыҙы. — Шуға күрә булған резервтарҙы эҙләргә, мәктәптәр селтәрен реструктуризациялауға һәм мәғариф хеҙмәткәрҙәренең кадрҙар составын үҙгәртеүгә ҡағылышлы оптималләштереү саралары комплексын әҙерләргә һәм тормошҡа ашырырға кәрәк. Ләкин, беренсе сиратта, кластарҙа уҡыусылар һанына иғтибар бирергә кәрәк. Бөгөн республикала 115 класта берәр бала ғына иҫәпләнә.
Тағы бер проблема – башланғыс һәм урта профессиональ белем биреү учреждениеларында эш хаҡы түләү буйынса кредитор бурысы.
2011 йылдың 1 ғинуарына ул 9, 10, 38, 82, 91, 154-се лицейҙарҙа һәм училищеларҙа күҙәтелә.
Зөһрә Рәхмәтуллинаның һүҙҙәренә ҡарағанда, БР Мәғариф министрлығында профессиональ белем биреү учреждениелары селтәрен реструктуризациялау буйынса эшсе төркөм төҙөлдө, уға 1 апрелгә тиклем селтәрҙе оптималләштереү буйынса тәҡдимдәр индерергә ҡушылды.
— Республиканың балаларҙы ла, эш биреүселәрҙе лә йәлеп итмәгән учреждениелар тоторға мөмкинлеге юҡ, — тип белдерҙе ул.
Халыҡты эш менән тәьмин итеү идаралығы мәғлүмәттәренә ҡарағанда, 2011 йылдың беренсе ғинуарына Өфө китапхана эше һәм киң коммуникациялар колледжы, Благовещен сәнәғәт-гуманитар техникумы, Салауат индустриаль колледжы, Өфө дәүләт профессиональ-педагогия колледжы, Башҡортостан кооператив техникумы, Белорет металлургия колледжы, 10-сы (Өфө), 19-сы (Салауат), 72-се (Салауат), 71-се (Стәрлетамаҡ) лицейҙарын тамамлаусыларҙың 5-9 проценты эшһеҙҙәр сифатында иҫәптә тора.
Ысынлап та социаль партнерҙы ҡыҙыҡһындырған профессиональ белем биреү учреждениеларын асыҡлау һәм яҡлау маҡсатында 2011 йылда БР Хөкүмәте тарафынан профессиональ училищеларҙа, лицейҙарҙа һәм урта махсус уҡыу йорттарында юғары технологик производстволар белгестәрен һәм эшсе кадрҙарын әҙерләүгә дәүләт ярҙамы күрһәтеү буйынса проектты тормошҡа ашырыу өсөн 200 миллион һум аҡса бүлеү ҡаралған. Конкурс иғлан ителде лә инде.


text:
Рөстәм Хәмитов педагогтарҙы, уҡыусыларҙы һәм ата-әсәләрҙе Белем көнө менән ҡотланы
Башҡортостан Президенты Рөстәм Хәмитов педагогтарҙы, уҡыусыларҙы һәм ата-әсәләрҙе Белем көнө һәм яңы уҡыу йылы башланыуы менән ҡотланы.
— Тәүге ҡыңғырау һәр быуын өсөн дә тулҡынландырғыс мәл. Балаларға ул – мәктәп һәм класташтар менән осрашыу, өлкәндәргә йәшлек ваҡыты һәм дуҫтары тураһында матур хәтирәләр бүләк итә. Был беҙҙең уртаҡ байрам, сөнки һәр эштең, һәр һөнәрҙең нигеҙендә тәрән һәм төплө белем ята. Һәр беренсе сентябрь — ул мәғариф өлкәһендәге мөһим һәм ҡатмарлы эштең яңы этабы. Бөгөн был өлкәгә етди инвестициялар һалына, һәм беҙ сифатлы һөҙөмтәләргә, өлкәләге уйланылған реформаларға иҫәп тоторға хаҡлыбыҙ. Шул уҡ ваҡытта яңырыу артынан ҡыуып, Рәсәй мәғарифының әлегә тиклем һәм бөгөнгө көндә лә иң яҡшыларҙан булып башҡарған эшен юғалтмау мөһим. Педагог белеме, тәжрибәһе һәм профессионализмы – ул Башҡортостандың, бөтә Рәсәйҙең сәскә атыу нигеҙе. Беҙ был хаҡта һәр ваҡыт иҫләргә тейеш. Белем биреү өлкәһендә эшләүселәрҙең мәнфәғәттәрен бергәләп яҡлау зарур. Мәғарифтың һәр ваҡыт төп өҫтөнлөктәр иҫәбендә булыуына беҙ бергәләп ирешергә тейешбеҙ. Ә уҡытыусылар һөнәре үҙенең юғары ижтимағи дәрәжәһен, лайыҡлы эш хаҡын хаҡлы рәүештә яулай килә, — тиелә республика башлығы ҡотлауында.
Президент яңы уҡыу йылында уҡытыусыларға – «ижади көстәр, сабырлыҡ һәм аҡыллы ҡарарҙар, ә уҡыусыларға һәм студенттарға тоғро дуҫтар, үҙҙәренең һәм республикабыҙ киләсәге хаҡына уҡыуҙарында ныҡышмалылыҡ һәм тырышлыҡ теләне. Барығыҙға ла уңыштар, изгелек һәм именлек теләйем!»


text:
Күренекле ғалим Зиннур Нурғәлинға - 85 йәш
Бөгөн күренекле ғалим-әҙәбиәтсе Зиннур Әхмәҙи улы Нурғалинға 85 йәш тула. Башҡортостан йәмәғәтселегенә ул күренекле журналист, яҙыусы һәм философ, театрҙың ҙур белгесе булараҡ билдәле.
Зиннур Әхмәҙи улы 1928 йылдың 4 октябрендә Башҡорт АССР-ның Тамъян-Ҡатай кантоны Ташбулат ауылында, хәҙерге Башҡортостан Республикаһының Әбйәлил районында, крәҫтиән ғаиләһендә тыуған. Һуғыш йылдарында, бала булыуына ҡарамаҫтан, өлкәндәр менән бер рәттән колхозда бил бөгә. 1944-1953 йылдарҙа тыуған ауылында уҡытыусы булып эшләй.
Үҫмер сағынан алып Зиннур Нурғәлин әҙәбиәтте ярата. 1953 йылда Силәбе педагогик институтын тамамлай. Шул уҡ йылда «Совет Башҡортостаны» республика гәзитененең үҙ хәбәрсеһе булып эшләй башлай. 1959 йылда Өфөлә юғары өлкә партия мәктәбенең журналистика бүлеген тамамлай. Аҙаҡ яңынан «Совет Башкортостаны» гәзитендә бүлек мөдире һәм мөхәррир урынбаҫары булып эшен дауам итә. 1962 йылда Журналистар союзына инә, ә 1978 йылда – яҙыусылар ойошмаһына.
1965-1968 йылдарҙа КПСС Үҙәк Комитеты ҡарамағындағы Ижтимағи фәндәр академияһында уҡый. Тарихи темаға кандидатлыҡ диссертацияһын уңышлы яҡлай, һуңынан филология фәндәре докторы булып китә.1968 йылдан алып Зиннур Нурғәлин Өфө дәүләт сәнғәт институтында эшләй, уның тәүге ректоры була, оҙаҡ йылдар ошо юғары уҡыу йортон етәкләй, профессор була. 2000 йылдан алып Өфө сәнғәт академияһының философия һәм тарих кафедраһы мөдире була.
Зиннур Нурғәлиндың ғилми ҡыҙыҡһыныуҙары күп яҡлы. Улар бик мөһим мәсьәләләрҙе үҙ эсенә ала: әҙәбиәт ғилеме, башҡорт әҙәбиәте үҫешенең төрлө этаптарындағы ижади процестар, рухи байлыҡты һаҡлау проблемалары, Евразия этно-мәҙәниәттәрен тергеҙеү. Ғалимдың ғилми эшмәкәрлеге традицион башҡорт музыка сәнғәтен тергеҙеү һәм үҫтереү теоретик проблемаларын хәл итеү, был өлкәлә юғары белемле башҡарыусылар әҙерләү менән тығыҙ бәйләнгән. Байтаҡ хеҙмәттәре хәҙерге башҡорт теле проблематикаһына, Ғабдулла Амантайҙың ғилми эшмәкәрлеген өйрәнеүгә, үткән быуаттың 30-сы йылдарында республика яҙыусылар ойошмаһының әҙәби тормошона, башҡорт театрҙары үҫешенә бағышланған.
Зиннур Әхмәҙи улы Башҡортостан Республикаһы Фәндәр академияһының почетлы академигы. Ул Халыҡ-ара төрки академия һәм Рәсәй Гуманитар фәндәр академияһы академигы дипломына эйә вице-президенты, Гуманитар фәндәр академияһы академигы. Халыҡ-ара Төрки Академия рәйесе урынбаҫары, БР Фәндәр академияһының Мәҙәниәт һәм сәнғәт советы рәйесе була, Рәсәй мәҙәниәт фондының Башҡортостан филиалы президиумын етәкләй. «Ағиҙел ҡайҙа башлана?», «Дәүерҙәрҙең тын алышы», «Хәҡиҡәт бәхәстә тыуа» һәм башҡа популяр китаптар яҙҙы. Күп төрлө Халыҡ-ара, Бөтә Союз һәм Бөтә Рәсәй күләмендәге ғилми конференцияларҙа әүҙем ҡатнашты.
1978 йылда Зиннур Нурғәлинға «Башҡорт АССР-ның атҡаҙанған фән эшмәкәре» тигән почетлы исем бирелә. Шулай уҡ ул Ким Әхмәтйәнов исемендәге премия лауреаты.


text:
Аҡбур осоро
Аҡбур осоро — мезозой эраһының һуңғы геохронологик осоро. 145,0 млн йыл элек башланған, 66,0 млн йыл элек тамамланған. Шулай итеп, 79 миллион йыл дауам иткән. Был исемде Бельгия геолог Ж. Омалиус д`Аллуа биргән.
Исеме, ул осорҙа треклек иткән, умыртҡаһыҙ диңгеҙ организмдары ҡалдыҡтары ултырмаһынан алынған аҡбур минералынан килә. Аҡбур осоро түбән һәм юғары бүлектәргәә бүленә, уларҙың һәр ҡайһыһы 6 ярустан тора; башланғыс осорҙағы аҡбурҙың дауамлылығы 45 млн. йылдан артыҡ, һуңғыһыныҡы - 34 млн. йыл самаһы.
Йөкмәткеһе
Климат[үҙгәртергә | вики-тексты үҙгәртергә]
70 миллион йыл элек Ер һыуына башлаған. Ҡотаптар боҙ менән ҡапланған. Һылҡын ҡыштар башланған. Урыны менән температура +4 градустан түбән төшкен. Был осорҙағы динозаврҙар өсөн климан киҫкен һәм ҡырҡа үҙгәргән. Был үҙгерештәр Пагеяның бүленеүе, Гондвана һәм Лавразияның тарҡалыуы менән аңлатыла. Диңгеҙ кимәле күтәрелә һәм түбән төшә. Ер атмосфераһындағы ағымдар үҙгәрә, шул сәбәр менән океандағы ағымдар алышына.
Аҡбур осоро аҙағында температура киҫкен рәүштә юғары күтәрелә башлай. Был үҙгәрештәрҙең сәбәпсеһе океан тигән гипотеза бар: океан йылылыҡты йотоу урынына йылылыҡты кире сағылдыра һәм парник эффекты барлыҡҡа килтерә.
Үҫемлектәр[үҙгәртергә | вики-тексты үҙгәртергә]
Осор башында абағалар һәм асыҡ орлоҡлолар хакимлек итә, Аҡбур осоро уртаһында – ябык орлоҡлолар, осор аҙағында сәскәлеләр барлыҡҡа килә. Был инде аталандырыусы бөжәктәр үҫеше менән бәйле. Һуңғы аҡбурҙа флора һәм фаунуның бик юғары үсеше Ер шары тарихындағы иң йылы һәм дымлы климат менән бәйле була.
Хайуандар донъяһы[үҙгәртергә | вики-тексты үҙгәртергә]
Аҡбур осоронда микроорганизмдар, күп төр умыртҡаһыҙҙар һәм һөйрәлеүселәр киң үҫеш ала, ә осор аҙағында уларҙың күпләп үлеүе бара; елпеүес ҡойроҡло ҡоштар, беренсе имеҙеүселәр, ҡылсыҡлы балыҡтар, ҙур рептилиялар -- ихтиозаврҙар, плезиозаврҙар һ.б. диңгеҙ кәҫәрткеләре тарала.
Ултырма тоҡомдар[үҙгәртергә | вики-тексты үҙгәртергә]
Аҡбур осоро ултырмалары составында гипс, пирит һәм сидерит менән байытылған күкһел һоро һәм ҡара балсыҡлы тоҡомдар күпселекте тәшкил итә, һирәк кенә глауконитлы ҡомдар һәм алевролиттар, кремнезёмлы һәм аҡбурга оҡшаш мергельдәр, цеолитлы һәм ҡомташлы тоҡомдар осорай. Түбән ярус ултырмаларында глауконитлы ҡомдар, ҡомташтар һәм алевролит горизонттарында ятыусы фосфоритлы конгломераттар (10-12 см-ға тиклем төйөрҙәре булған) осорай. Ҡомло-балсыҡлы катламдарҙа диңгеҙ фаунаһы: аммониттар, белемниттар («шайтан бармағы»), моллюсктар һ.б. бар. Юғары аҡбур ташлы-карбонатлы һәм карбонатлы-ташлы тоҡомдарҙан ғибәрәт. Аҡбур системаһы юшҡындары һай һыулы диңгеҙ бассейнында ултырған. Аҡбурҙың башланғыс осоронда диңгеҙ Поляр океанды Ҡырым-Кавказ өлкәһен ҡаплаған бассейн менән тоташтырыусы боғаҙ формаһын һаҡлай. Аҡбур осоро аҙағында диңгеҙ һыулығы юҡҡа сыға һәм 40-50 млн. йылға континенталь режим урынлаша.
Аҡбур осоро афәте[үҙгәртергә | вики-тексты үҙгәртергә]
Аҡбур осоро аҙағында күпселек үҫемлектәр һәм хайуандар донъяһындағы төркөмдәр юҡҡа сыға. Күпселек асыҡ орлоҡлолар, һөйрәлеүселәр, барлыҡ динозаврҙар үлеп бөтә. Әммә ҡоштар афәткә бирешмәй, йәшәүен дауам итә. Афәт сәбәптәре әлегә тиклем билдәле түгел.
Әҙәбиәт[үҙгәртергә | вики-тексты үҙгәртергә]
- Иорданский Н. Н. Развитие жизни на земле — М.: Просвещение, 1981.
- Короновский Н.В., Хаин В.Е., Ясаманов Н.А. Историческая геология : Учебник — М.: Академия, 2006.
Сығанаҡтар[үҙгәртергә | вики-тексты үҙгәртергә]
- Башҡорт энциклопедияһы (баш.)
- Татар энциклопедияһы (тат.)


text:
Башҡортостанға 3500 тонна белорус картуфы килтерҙеләр
2010 йылда Белоруссиянан Башҡортостанға 3500 тоннаға яҡын картуф килтерелде. Был турала Беларусь Республикаһының Рәсәй Федерацияһындағы Илселегенең Өфөләге бүлексәһе етәксеһе Василий Новак хәбәр итте. Уның әйтеүенсә, килтерелгән картуф хаҡы 42 миллион һум тәшкил итте. Белорус картуфы «Башбакалея-Батыр» асыҡ акционерҙар йәмғиәтенең сауҙа селтәрҙәренә илтелде.
— Белоруссия ауыл хужалығы етештереүселәре Башҡортостан менән сауҙа бәйләнештәрен артабан да үҫтерергә ниәтләй, — тине Василий Новак. – Беҙҙең яҡ Башҡортостанға әҙер продукция ғына түгел, шулай уҡ картуф орлоғо, тоҡомло мал оҙатырға ла әҙер.


text:
Башҡортостан телевидениеһы һәм радиоһы дикторы Рәсимә Кәримова орденға лайыҡ булды
Башҡортостан телевидениеһы һәм радиоһы дикторы Рәсимә Кәримова «Башҡортостан Республикаһы алдындағы ҡаҙаныштары өсөн» ордены менән наградланды.
Тейешле указға республика Президенты Рөстәм Хәмитов 7 майҙа ҡул ҡуйҙы. Был хаҡта Башҡортостан Хөкүмәтенең рәсми хоҡуҡи мәғлүмәт порталы хәбәр итә. Документҡа ҡул ҡуйыу киң мәғлүмәт саралары вәкилдәренең һөнәри байрамдары – Радио көнө менән тап килде.
РСФСР-ҙың һәм БАССР-ҙың атҡаҙанған мәҙәниәт хеҙмәткәре Рәсимә Кәримова телевидениеның тәүге дикторы була һәм ул уға 30 йыл ғүмерен арнай. Уның тауышын, йөҙөн һәм йылмайыуын республиканың һәр кешеһе белә. Оҙаҡ йылдар буйына телевидениела даими алып барыусы булып эшләй, һәр көн телевизор ҡараусыларҙы «Өфө һөйләй» һүҙҙәре менән сәләмләй.
Меңләгән тамашасыларға Рәсимә Кәримова алып барған тапшырыуҙар – «Панорама», «Яңы йыл уттары», «Биш йыллыҡ аҙымдары», «Сәнғәт оҫталары», «Йыл миҙгелдәре», «Беҙҙең замандаш», байрам демонстрацияларынан репортаждар, Башҡортостан тураһында «Республика көнөнә» тапшырыуы иҫтә ҡала.
Һуңғы йылдарҙа «Башҡортостан радиоһында» диктор булып эшләй.
Рәсимә Кәримова республика телевидениеһы һәм радиоһының дикторы ғына түгел, ә уның иң сағыу вәкилдәренең береһе, тамашасыларҙың һөйөүен яулап уның тере символы булып тора. Үткән көндәрҙә ул үҙенең юбилейын Мәжит Ғафури исемендәге Башҡорт академия драма театры сәхнәһендә билдәләне.


text:
Һабантуй матур үттеФото: Лидия Янбекова
Һабантуй матур үтте
Һабантуй матур үттеФото: Лидия Янбекова
Өфөнөң «Ҡашҡаҙан» мәҙәниәт һәм ял паркында «Һабантуй-2010» үтте.
Баш ҡаланың Октябрь районы хакимиәтенән хәбәр итеүҙәренсә, йөҙәрләгән ҡунаҡты йыйған һабантуй халыҡты физкультура һәм спорт менән әүҙем шөғөлләнеүгә йәлеп итеү, сәләмәтлеген нығытыу, балаларҙың ялын һәм буш ваҡытын файҙалы ойоштороу маҡсатында әҙерләнгән.
Ҡатнашыусылар һәр төрлө спорт төрҙәрендә, халыҡ уйындарында етеҙлеген, сослоғон, көсөн күрһәтте.
Бар еңеүселәргә лә ҡиммәтле бүләктәр тапшырылды. Билбау менән көрәштә абсолют чемпион өфөлө Сергей Потанин бүләк сифатында тере һарыҡ алды.
Район халҡы түҙемһеҙлек менән киләһе һабантуйҙы көтә.


text:
Күп йыллыҡ үләндәр Башҡортостанда 67 мең гектарҙа сабылған
Бөгөнгө көнгә күп йыллыҡ үләндәр Башҡортостанда 67 мең гектар майҙанда сабылған, ул пландан 12 процент тәшкил итә, тип хәбәр итә республиканың Ауыл хужалығы министрлығы. Үләнде сабыу эшендә Кушнаренка, Мәләүез, Стәрлетамаҡ һәм Саҡмағош райондары хужалыҡтары беренсе булып тора, унда күп йыллыҡ үләнгә бүленгән майҙандарҙың 30-40 процентында эштәр тамамланған.
Шуның менән бергә ямғырлы һауа торошо мал аҙығы әҙерләү кампанияһы барышына үҙгәрештәр индерҙе, тип билдәләйҙәр ведомствола. Баҫым хәҙер сенаж әҙерләүгә яһала. Республика буйынса бөтәһе 79 мең тонна сенаж (планлаштырған күләмдең дүрт проценты) һәм 25 мең тонна бесән (өс проценты) әҙерләнгән.


text:
Олег Кирәевтың киң билдәле «Орлан» ансамбль-студияһы Европала һәм АҠШ-та концерттар менән сығыш яһай Фото: Башҡортостан Мәҙәниәт министрлығы сайты
Олег Кирәевтың киң билдәле «Орлан» ансамбль-студияһы Европала һәм АҠШ-та концерттар менән сығыш яһай
Олег Кирәевтың киң билдәле «Орлан» ансамбль-студияһы Европала һәм АҠШ-та концерттар менән сығыш яһай Фото: Башҡортостан Мәҙәниәт министрлығы сайты
ӨФӨ, 2016 йыл, 20 июнь. /«Башинформ» мәғлүмәт агентлығы, Гөлфиә Акулова/.
Олег Кирәевтың киң билдәле «Орлан» ансамбль-студияһы ҙур донъя турнеһына әҙерләнә. Төркөм Рәсәйҙә, Европала һәм АҠШ-та сығыш яһай, тип хәбәр итә республиканың Мәҙәниәт министрлығы.
Артистар төбәк Башлығының грантына лайыҡ булған «Башҡорт карауаны» исемле программа менән гастролгә сыға. 12 августа музыканттар Сербияла, Халыҡ-ара джаз фестивалендә (Ниш ҡалаһы), 16 сентябрҙә — Екатеринбургта Свердловск дәүләт академия филармонияһында, һуңынан Испанияның Сантьяго-де-Компостела ҡалаһында «Womex-2016» күргәҙмә-фестивалендә сығыш яһай. 3 ноябрҙә — Минскиҙа, 4-дә Витебскиҙа «Орлан» төркөмөнөң концерты була. Донъя турнеһы 11 ноябрҙә «Symphone Space» залында (Нью-Йорк, АҠШ) дауам итә. 30 ноябрҙә Мәскәү халыҡ-ара музыка йортонда сығыш яһау ҡаралған. Гастролдәрҙең иң һуңғы нөктәһе — Санкт-Петербург. «Орлан» төркөмөнөң концерты 2 декабрҙә «Эрарта» заманса сәнғәт музейында була.
Төркөм составында Олег Кирәев (саксофон, вокал), Рөстәм Ғәлиуллин (борғо), Олег Янгуров (бас-гитара), Сергей Остроумов (һуҡма), Рөстәм Кәримов (перкуссия), Руслан Воротников (клавишалы) сығыш яһай.


text:
Фото:
Айгөл Вәлиева донъяның иң матур 10 студенты иҫәбендә
Фото:
М.Аҡмулла исемендәге Башҡорт дәүләт педагогия университетының бишенсе курс студенты Айгөл Вәлиева, Рәсәйҙән «World Miss University-2014» конкурсында ҡатнашып донъяның иң матур студенттары унлығына инде.
Алдан «Башинформ» агентлығы хәбәр итеүенсә, конкурс Көньяҡ Кореяла үтте. Айгөл Вәлиева һуңғы көнгә тиклем фавориттар иҫәбендә булды, тип билдәләнеләр Башҡорт дәүләт педагогия университетының матбуғат хеҙмәтендә. Быға уның тышҡы матурлығы, инглиз телен белеүе, яҡшы итеп әҙерләнгән ижади номеры тәьҫир итте.
— Айгөл инде оҙаҡ йылдар Латин Америкаһы бейеүҙәре менән шөғөлләнә һәм конкурс өсөн ялҡынлы яңғыҙ бейеү номерын әҙерләне, уны жюри ағзалары «бишлегә» баһаланы. Бынан тыш, башҡорт һылыуы интернет-тауыш биреүҙә дүртенсе баҫҡысҡа күтәрелде, — тип хәбәр итте вуздың матбуғат хеҙмәте етәксеһе Ольга Михайлова.
Бөтә донъянан 42 дәғүә итеүсе араһынан World Miss University-2014 исемен Мексика студенты яуланы.
Айгөл әйтеүенсә, бындай конкурста ҡатнашыу – һәр ҡыҙ өсөн ҙур хөрмәт. Сөнки ул бөтә ил исеменән сығыш яһаны һәм уның өсөн бөтә Рәсәй борсолдо.


text:
2009 йыл
2009 (ике мең туғыҙынсы) йыл — кәбисә булмаған йыл, григориан календары буйынса кесаҙна көндө башлана. Был беҙҙең эраның 2009 йылы, 3 мең йыллыҡтың 9 йылы, XXI быуаттың 9 йылы, XXI быуаттың 1 ун йыллығының 9 йылы, 2000 йылдарҙың 10 йылы.
Ваҡиғалар[үҙгәртергә | вики-тексты үҙгәртергә]
Был йылда тыуған шәхестәр[үҙгәртергә | вики-тексты үҙгәртергә]
Вафат булған шәхестәр[үҙгәртергә | вики-тексты үҙгәртергә]
- 1 октябрь — Насретдинова Зәйтүнә Әғзәм ҡыҙы, балерина, педагог, СССР-ҙың (1955) халыҡ, БАССР-ҙың атҡаҙанған (1946) артисы.
- 15 ноябрь — Хәмзин Ғәли Ғәббәс улы, Башҡорт АССР-ның халыҡ (1988) һәм атҡаҙанған (1986) артисы.


text:
Камчаткала Башҡортостан туристарына шат буласаҡтар – сәйәхәтсе һәм яҙыусы Камил ЙыһаншинФото: Камил Йыһаншин
Камчаткала Башҡортостан туристарына шат буласаҡтар – сәйәхәтсе һәм яҙыусы Камил Йыһаншин
Камчаткала Башҡортостан туристарына шат буласаҡтар – сәйәхәтсе һәм яҙыусы Камил ЙыһаншинФото: Камил Йыһаншин
ӨФӨ, 2014 йыл, 16 сентябрь. /«Башинформ» мәғлүмәт агентлығы, Людмила Кузьмина/.
Рус география йәмғиәте мөхбир ағзаһы, билдәле яҙыусы һәм сәйәхәтсе Камил Йыһаншин ошо көндәрҙә Камчатканан ҡайтты. Экспедицияның маҡсаты – был үҙенсәлекле крайҙың Башҡортостан халҡына иҫәптә туристик потенциалын өйрәнеү.
— Экспедиция ун ике көн дауам итте. Был ваҡыт эсендә беҙ ярымутрауҙың күп кенә иҫтәлекле урындарында булып өлгөрҙөк. Иң тәүҙә туризм өсөн иң ҡыҙыҡ объектта, Рәсәйҙең ете мөғжизәһенә ингән, – Гейзерҙар үҙәнендә булдыҡ. Тотош янартауҙы алып киткән һәм 30 метрлыҡ шарлауыҡты, Үҙәндән сыҡҡанда бер нисә түбәндәге гейзерҙы күмеп киткән, ишелмәнән һуң хәҙер яңылары барлыҡҡа килгән һәм, Милли парк хеҙмәткәрҙәренең раҫлауы буйынса, территория тағы ла йәмләнгән. Ерҙә гейзер далалары осраған биш урын билдәле: Яңы Зеландияла, Чилила, АҠШ-ла, Исландияла һәм Камчаткала, — тип һөйләй атаҡлы сәйәхәтсе. — Уларҙың өсәүһендә булғаным бар, әммә Камчаткалағы Гейзерҙар үҙәне үҙенең матурлығы һәм ҡеүәте менән ныҡ тәьҫир итте.
Артабан ҙур, иңе 12 километр тәшкил иткән, Узон янартауының ҡаҙанын ураныҡ. Ундағы күренештән Ерҙең барлыҡҡа килеү осорона барып сыҡҡандай булдыҡ. Эргәлә бөтә нәмә бүлкелдәй, быхылдай, ыҫылдай, һыҙғыра! Карым һәм Малый Семенячик янартауҙары беҙгә ҡайнар һауа һәм асы еҫ менән һуланы.
Тымыҡ океанға катерҙа сығып балыҡ ҡармаҡлау бер балыҡсыны ла ҡәнәғәтләндермәй ҡалмаясаҡ. Ярымутрауҙың үҙендә, һалда йөҙөргә яраҡлы, тап-таҙа тау йылғалары бар. Улар шулай уҡ балыҡтар: гольц, бәрҙе менән бай. Биш ай дауамында һөмбаш һымаҡтар ыуылдырыҡ сәсә. Ҡыҙғанысҡа ҡаршы, элекке кеүек балыҡтарҙың күплелеге хәҙер күҙәтелмәй. Был деликатес балыҡтарҙы ауҙар менән йылға баштарында уҡ тотоу һәм Охота диңгеҙенә япондарға квоталар бүлеү һөҙөмтәһендә, һөмбаш һымаҡтар кәмегән, ас айыуҙарҙың кешегә ташланыу осраҡтары үҫешкән, ҡайһы берҙә үлем менән тамамланыуға ла килтергән. Айыуҙар бында байтаҡ: бөтә ваҡыт эсендә 24 баш айыу күрҙек.
Петропавловск, Алыҫ Көнсығыштың иң боронғо ҡалаһы (уға 1740 йылда нигеҙ һалынған), беҙҙе, тейешенсә, Авачин ҡултығындағы эпицентры менән дүрт баллыҡ ер тетрәүе ҡаршы алды. Урындағы халыҡ өсөн ул ғәҙәти күренеш, уға хатта иғтибар ҙа итмәйҙәр. Самолеттан төшкәс тә, ҡарашыбыҙ аҡ башлы янартауҙарҙың конустарына: өс мөйөшлө ҙур Коряк, уңғараҡ икәүһе йәнәш кенә торған түбәнерәк – Авачин һәм Козел тауҙарына төбәлде, — тип тәьҫораттары менән уртаҡлашты Камил Йыһаншин.
Һуңғы көндә Рус географик йәмғиәтенең Камчатка активы менән осрашыу уҙҙы. Унда үҙ-ара туристик сәфәрҙәргә йөрөү тураһында килешелде.


text:
Бәләбәйҙә «Алтын тирмә» төбәк-ара милли театрҙар фестивале асыла
ӨФӨ, 2015 йыл, 12 май. /«Башинформ» мәғлүмәт агентлығы, Ләйлә Аралбаева/.
Бәләбәй ҡалаһының Үҙәк мәҙәниәт һарайында «Алтын тирмә» төбәк-ара милли театрҙар фестивале асыла.
Бөгөн, 12 майҙа, Бишбүләк, Учалы, Архангел, Ишембай, Дүртөйлө, Белорет, Әбйәлил, Бәләбәй, Ҡыйғы, Мәләүез, Яңауыл, Мишкә райондары халыҡ театрҙарының сығыштарын ҡарау башлана. Фестивалдә шулай уҡ Ҡурған, Силәбе һәм Һамар өлкәләренән ҡунаҡтар ҡатнаша. 15 майҙа жюри рәйесе Валерия Полякова шәхси тәжрибәһе нигеҙендә оҫталыҡ дәресе үткәрә.
Февраль-апрелдә комиссия 127 театрҙың спектаклен ҡараны, шуларҙың 16-һы «халыҡ» исеменә дәғүә итте, ҡалғандары уны раҫланы. Театрҙар Уильям Шекспир, Оскар Уайльд, Александр Островский, Владимир Жеребцов, Ибраһим Абдуллин, Әнғәм Атнабаев, Нәжиб Асанбаев, Флорид Бүләков һәм башҡа авторҙарҙың пьесаларын сәхнәләштерҙе.
Жюри составына билдәле театр һәм әҙәбиәт эшмәкәрҙәре, шул иҫәптән актерҙар Әхтәм Абушахманов, Таңсулпан Бабичева, режиссерҙар Мөсәлим Күлбаев, Рөстәм Хәкимов, тәнҡитсе Дина Дәүләтшина, яҙыусы Наил Ғәйетбаев инде.
«Алтын тирмә» төбәк-ара милли театрҙар фестивале өс йылға бер тапҡыр үткәрелә һәм иң яҡшы театр коллективтарын, уңышлы спектаклдәрҙе асыҡлауға йүнәлтелә. Үҙешмәкәр театр коллективтарына «халыҡ» исеме бирелә. Белорет, Бәләбәй, Межгорьенан килгән ижади коллективтарҙың кимәле юғары булды. Бөйөк Еңеүҙең 70 йыллығы уңайынан күп спектаклдәр һуғыш темаһына арналғайны, тип хәбәр иттеләр Республика халыҡ ижады үҙәгенән.
Фестиваль киске сәғәт 7-лә асыла.


text:
Лилиә Ғүмәрова Өфө мәктәптәренең береһендә Изгелек дәресе уҙғарасаҡ
ӨФӨ, 2014 йыл, 28 ноябрь. /«Башинформ» мәғлүмәт агентлығы, Ғәлиә Нәбиева/.
Башҡортостандан сенатор Лилиә Ғүмәрова 3 декабрҙә Халыҡ-ара инвалидтар көнөндә Изгелек дәресен уҙғарыу идеяһын хупланы. Был инициатива менән Рәсәй Йәмәғәт палатаһының Ғаилә, әсәлек һәм балалыҡҡа ярҙам итеү комиссияһы рәйесенең беренсе урынбаҫары Диана Гурцкая сығыш яһаны. Мөмкинлектәре сикләнгән кешеләр өсөн инклюзив белем биреүҙе хоҡуҡи тәьмин итеүҙә көнүҙәк мәсьәләләргә арналған түңәрәк өҫтәлдә ул Халыҡ-ара инвалидтар көнөндә Рәсәй мәктәптәрендә изгелек дәрестәре үткәрергә тәҡдим итте.
Федерация Советының Фән, мәғариф һәм мәҙәниәт буйынса комитет рәйесенең беренсе урынбаҫары Лилиә Ғүмәрова сенаторҙарға был инициатива хаҡында һөйләне.
— Хөрмәтле хеҙмәттәштәр, ошондай тәҡдим индерәм: 3 декабрь алдынан һаулыҡ мөмкинлектәре сикле булыуына ҡарамаҫтан, тормошта үҙҙәренең лайыҡлы урындарын таба алған спортсыларҙы (паралимпиада ҡатнашыусыларын), уҡытыусыларҙы, ғалимдарҙы, медицина хеҙмәткәрҙәрен, билдәле кешеләрҙе бөтә төбәктәр мәктәптәрендә «Изгелек дәрестәрендә» ҡатнашһын өсөн һеҙҙең ярҙамығыҙ менән йәлеп итергә, — тип мөрәжәғәт итте хеҙмәттәштәренә парламентарий.
Лилиә Ғүмәрова Изгелек дәресен Өфө мәктәптәренең береһендә уҙғарырға планлаштыра.
2014 йылдың 29 авгусында Рәсәй Президенты Владимир Путин «Селигер» йәштәр форумында ҡатнашыусылар менән осрашҡанда Рәсәй мәктәптәрендә инвалидлыҡты аңлау дәрестәрен уҙғарыу тураһындағы тәҡдимде хупланы.
Дәрестәрҙең маҡсаты – инвалид кешеләргә мәктәп уҡыусыларында толерантлы мөнәсәбәт булдырыу. Балалар инвалидлыҡтың кешенән ситләшеү өсөн сәбәп булмауын аңларға тейеш.


text:
Өфө ТӨРКСОЙ ағзалары булған илдәрҙән фоторәссамдарҙы ҡаршылай
Бөгөн республиканың баш ҡалаһында ТӨРКСОЙ ағзалары булған илдәрҙең фоторәссамдарының VI халыҡ-ара ижади лабораторияһы эш башланы. Был күләмле акцияны Башҡортостан Республикаһы Мәҙәниәт һәм милли сәйәсәт министрлығы менән берлектә Төрки мәҙәниәтен һәм сәнғәтен үҫтереү буйынса халыҡ-ара ойошма (ТӨРКСОЙ) әҙерләгән. Өфөлә ул беренсе тапҡыр үтә.
«Башинформ» агентлығына министрлыҡтан хәбәр итеүҙәренсә, ижади форумда ҡатнашыусыларҙы, ә был Төркиә, Ҡаҙағстан, Ҡырғыҙстан, Әзербайжан, Ҡырым, Кипр, Иран, Тыва, Хакасия, Сыуашстан, Якутиянан йыйылған 20-гә яҡын фоторәссам, бай эстәлекле программа көтә. Лаборатория үткән 16 көн дауамында уларға Өфөлә һәм унан ситтә эшләргә, III Бөтә донъя башҡорттары ҡоролтайы сараларында ҡатнашырға, һабантуйҙы, Ишембай районында үтәсәк “Салауат йыйыны” фольклор байрамын ҡарарға тәҡдим ителәсәк.
Бөгөн ижади лаборатория программаһында ҡунаҡтарҙың ҡала менән танышыуы, экскурсия билдәләнгән.
Иртәгә үк, 2 июндә, фоторәссамдар ТӨРКСОЙ ижади лабораторияһында ҡатнашыусыларҙың һәм башҡорт оҫталарының фотоэштәре күргәҙмәһен асыу тантанаһында ҡатнашасаҡ, артабан теплоходта йөрөйәсәк.
3 июндә фотографтар төркөмдәргә бүленеп, республика райондарына юлланасаҡ. Сит илдән килгән ҡунаҡтарҙы Әбйәлил, Белорет, Бөрйән, Учалы, Салауат, Мәсетле, Асҡын, Ҡариҙел, Нуриман, Дәүләкән, Әлшәй һәм башҡа райондарҙа көтәләр.


text:
Дүртөйлөлә Рөстәм Хәмитов мебель етештереү буйынса предприятиела булдыФото: Олег Яровиков
Дүртөйлөлә Рөстәм Хәмитов мебель етештереү буйынса предприятиела булды
Дүртөйлөлә Рөстәм Хәмитов мебель етештереү буйынса предприятиела булдыФото: Олег Яровиков
Башҡортостан Президенты Рөстәм Хәмитов Дүртөйлө районына эш сәфәре сиктәрендә «Дүртөйлөмебель» яуаплылығы сикләнгән йәмғиәтенең эшмәкәрлеге менән танышты.
Предприятиела 100 төрҙән ашыу продукция, шул иҫәптән офис, мәктәп мебеле, ишектәр, тәҙрәләр, йомшаҡ мебель етештерелә. Мебелде заказ буйынса ғына яһайҙар. Заказдар бөтә республика буйынса, нигеҙҙә, мәғариф учреждениеларынан ҡабул ителә. Быйыл предприятие итальян ағас эшкәртеү ҡорамалы һатып алған.
«Дүртөйлөмебель» яуаплылығы сикләнгән йәмғиәте 1975 йылда эшләй башлаған. Предприятиела 19 хеҙмәткәр иҫәпләнә. Уртаса айлыҡ эш хаҡы 14400 һум тәшкил итә. Бында ағас эшкәртеү, металл конструкциялар етештереү, мебель яһау цехтары бар. «Дүртөйлөмебель» яуаплылығы сикләнгән йәмғиәтенең төп средстволарының дөйөм баланс хаҡы 10 миллион һум тәшкил итә.


text:
“Берҙәм Рәсәй” проекттары Башҡортостанда уңышлы алып барыла
“Берҙәм Рәсәй”ҙең тиҙҙән буласаҡ XI сьезының көн тәртибенә индерелгән мәсьәләләрҙең береһе – партия проекттарын ғәмәлгә ашырыу. Бөгөн барлығы утыҙҙан ашыу проект иҫәпләнә һәм уларҙың күбеһе Башҡортостанда алып барыла. "Берҙәм Рәсәй" партияһының төбәк башҡарма комитеты етәксеһе Исмәғил Ғәбитов һөйләүенсә, республикала “Кадрҙар резервы – илебеҙҙең һөнәри командаһы” исемле проекты буйынса әүҙем эш алып барыла. Ойошторолған кадрҙар резервы төрлө кимәлдәге идара хеҙмәткәрҙәре, шулай уҡ Рәсәйҙең эре предприятиелары өсөн ҙур әһәмиәткә эйә. Башҡортостан Республикаһынан проектта ҡатнашыусы биш кеше “алтын меңлек” иҫәбенә керетелде һәм Рәсәй Президентына күрһәтелде.
“Физик культура һәм сәләмәтләндереү комплекстарын төҙөү” сәйәси проект буйынса ла эш юғары һөҙөмтәле булды. Быйыл республикала “Берҙәм Рәсәй” партияһы ярҙамында Баймаҡ,Октябрьский, Ишембай ҡалаларында һәм Ейәнсура районының Иҫәнғол ауылында физик культура һәм сәләмәтләндереү комплекстары файҙаланыуға тапшырылды. Уларҙың барыһы ла “Берҙәм Рәсәй” партияһы тарафынан спорт ҡоролмалары менән йыһазландырылды, ә Баймаҡта бассейн төҙөлдө.
Тағы ла бер сәйәси проекттарҙың береһе – “Тарихи хәтер” исемле. Уның маҡсаты Рәсәйҙең рухи-әхләҡи тергеҙелеүенә, тыуған илгә һөйөү тәрбиәләүгә, Рәсәй халҡының берҙәмлегенә һәм милләт-ара килешеп йәшәүгә булышлыҡ итеү. Был йүнәлештә партияның һәм “Йәш гвардиясылар” төбәк бүлексәләре уңышлы эшләй.
Төбәк бүлексәһе ғүмерҙе оҙайтыу, ваҡытынан алда үлеү осраҡтарын кәметеү, халыҡты сәләмәтләндереү иҫәбенә демографик күрһәткестәрҙе яҡшыртыуға йүнәлтелгән “Рәсәй: беҙ оҙаҡ йәшәргә тейешбеҙ” проектына ла етди иғтибар бүлә. Ағымдағы йылда ошо проект сиктәрендә Ишембай, Мәләүез райондары үҙәк дауаханаларына, Ҡыуатов исемендәге республика клиник дауаханаһына заманса медицина ҡорамалдары ҡайтарылды.


text:
Азамат Илембәтов: «Рәсәйҙең Бөтә донъя сауҙа ойошмаһына инеүе Башҡортостан иҡтисадына ыңғай йоғонто яһаясаҡ»
Рәсәй Бөтә донъя сауҙа ойошмаһына ингәндән һуң да Башҡортостан предприятиелары әүәлгесә юғары кимәлдә эшләүен дауам итәсәк. Республика Хөкүмәте Премьер министры Азамат Илембәтов «Ижтимағи электрон гәзит» сайты ҡулланыусылары менән онлайн-конференция ваҡытында шундай фекерен белдерҙе.
— Башҡортостан предприятиелары донъя күләмендәге конкурентлыҡ мөхитенә эләгә, — тип билдәләне Премьер-министр. — Предприятиеларҙың бер өлөшөнөң — уңышлыраҡ, икенселәренең насарыраҡ конкурентлыҡ итәсәге аңлашыла. Дөйөм алғанда Рәсәйҙең Бөтә донъя сауҙа ойошмаһына инеүе республикабыҙ иҡтисадына ыңғай йоғонто яһаясаҡ, тип уйлайым. Эш дауамында беҙ ниндәй һорауҙар барлыҡҡа килеүенә ҡарап, уларҙы айырым хәл итәсәкбеҙ. Бының өсөн беҙҙең предприятиеларға яңы иҡтисади шарттарҙа уңышлы эшләргә мөмкинлек бирәсәк программалар әҙерләү планлаштырыла. Был фонда барыбыҙға ла яҡшы таныш «Үҙебеҙҙең етештереүселәргә ярҙам итәйек» лозунгыһы көнүҙәк буласаҡ.


text:
Үҙәк һайлау комиссияһы киң мәғлүмәт сараларында түләүһеҙ майҙан бүлеү буйынса йәрәбә үткәрә
ӨФӨ, 2016 йыл, 11 август. /«Башинформ» мәғлүмәт агентлығы, Арина Рәхимҡолова/.
Башҡортостандың Үҙәк һайлау комиссияһы төбәк киң мәғлүмәт сараларында түләүһеҙ эфир ваҡыты һәм баҫма майҙан бүлеү буйынса сәйәси партиялар һәм Дәүләт Думаһына депутатлыҡҡа теркәлгән кандидаттар араһында йәрәбә үткәрә.
Республиканың Үҙәк һайлау комиссияһында аңлатыуҙарынса, «Башҡортостан юлдаш телевидениеһы», «Рәсәй», «Рәсәй 24» телеканалдарында, «Юлдаш», «Спутник ФМ», «Рәсәй радиоһы», «Вести ФМ», «Маяк» радиоканалдарында түләүһеҙ эфир ваҡыты, «Истоки», «Ошмес», «Урал сасси», «Чолман» гәзиттәрендә бушлай баҫма майҙан бирелә. Йәрәбә һалыу 15 августа (баҫма киң мәғлүмәт саралары) һәм 16 августа (эфир ваҡыты) көндөҙгө сәғәт 2-лә башлана.
7-се Салауат бер мандатлы һайлау округына һәм 8-се Стәрлетамаҡ бер мандатлы һайлау округына ингән территориаль һайлау комиссиялары төбәк баҫмаларында бушлай баҫма майҙан бүлеү буйынса йәрәбәне 16 августа үткәрә. 17 августа 3-сө Өфө бер мандатлы һайлау округына, 4-се Благовещен бер мандатлы һайлау округына, 5-се Белорет бер мандатлы һайлау округына, 6-сы Нефтекама бер мандатлы һайлау округына ингән территориаль һайлау комиссиялары ошо уҡ принцип буйынса йәрәбә һала, тип хәбәр иттеләр Башҡортостандың Үҙәк һайлау комиссияһында.


text:
Фото:
Стәрлетамаҡ студенттары Төркиәлә төркмән фестивалендә ҡатнашты
Фото:
Зәйнәб Биишева исемендәге Стәрлетамаҡ дәүләт педагогия академияһы студенттары Төркиәнең Балыкесир ҡалаһында төркмән күскенселәре халыҡ-ара фестивалендә ҡатнашты.
Билдәле булыуынса, хәҙерге төркиә милләтенең формалашыуында төркмән күсмә ҡәбиләләре ҙур роль уйнаған. Анатолия төпкөлөндә әле лә малсылыҡ менән шөғөлләнеүсе төрөк төркмәндәре йәшәй. Мәғлүм булыуынса, башҡорттар составында ла төркмән ырыуҙары бар.
Фестиваль ваҡытында студенттар һәр төрлө мәҙәни сараларҙа ҡатнашты, сит илдән килгән ҡатнашыусылар менән танышты. Ә Тимур Усманов башҡорт йырын башҡарҙы.


text:
Фото:
«Информреклама» нәшриәтендә Башҡортостан ҡалаларының күренештәре менән открыткалар серияһы сыҡты
Фото:
Өфөнөң «Информреклама» нәшриәтендә Башҡортостан ҡалалары – Стәрлетамаҡ һәм Туймазы күренештәре менән открыткалар серияһы донъя күрҙе.
Һәр комплектта 16-шар открытка. Уның артында һүрәтләнгән объекттар хаҡында мәғлүмәт кенә түгел, фото авторҙарының фамилиялары ла бирелгән.
«Информреклама» нәшриәте директоры Хәмит Алпаровтың хәбәр итеүенсә, открыткалар йыйылмаһы элегерәк нәшер ителгән сағыу «Стәрлетамаҡ» һәм «Туймазы» фотоальбомдарына өҫтәмә кеүек ҡабул ителә.
Хәтерегеҙгә төшөрәйек, быйыл бер юлы ике дата — Туймазы районының 80 йыллығы һәм Туймазы ҡалаһының 50 йыллығы билдәләнәсәк. Туймазыға бағышланған открыткаларҙа уның иҫтәлекле урындары тураһында белешмәләр һәм белгестәр аңлатмалары бирелгән.
«Стәрлетамаҡ» комплекты күләме буйынса Башҡортостандың икенсе ҡалаһы булған Стәрлетамаҡ тормошо һәм иҫтәлекле урындары хаҡында мәғлүмәт бирә.
Хәмит Алпаров фекеренсә, бындай комплекттар открыткалар йыйыусыларға ла, республика ҡунаҡтарына ла ҡыҙыҡлы буласаҡ. Матур булыуҙарына ҡарамаҫтан, улар ҡиммәт түгел.


text:
Фото:
Дүртөйлөләр борсаҡ һуғалар
Фото:
2010 йылдың 1 июлендә Башҡортостан Президенты Мортаза Рәхимов эш сәфәре менән Дүртөйлө районында булып китте.
Республика башлығы мал аҙығы әҙерләү кампанияһы барышын тикшерҙе, шулай уҡ райондың ҡайһы бер ауыл хужалығы предприятиеларының эше менән танышты.
Мортаза Рәхимов «Рәсәй» тоҡомсолоҡ заводы ауыл хужалығы производство кооперативы баҫыуҙарында булды, унда борсаҡ һуғыуға төшкәндәр ҙә инде. Был культураға хужалыҡта 118 гектар ер бүленгән. Президентҡа хәбәр итеүҙәренсә, быйылғы ҡатмарлы климат шарттарына ҡарамаҫтан, Дүртөйлө районында борсаҡтан яҡшы уңыш алыу көтөлә. Агрономдар әйтеүенсә, был сәсеүҙе иртә үткәреү менән бәйләнгән, ул ҡоролоҡ шарттарын яҡшыраҡ үткәрергә ярҙам итте.
Сәфәр барышында Мортаза Рәхимов шулай уҡ «Киров исемендәге» тоҡомсолоҡ заводы, «Еңеү» тоҡомсолоҡ заводы, «Ленин» тоҡомсолоҡ заводы ауыл хужалығы производство кооперативтары хужалыҡтарында ужым иген культуралары сәсеүлектәренең торошо менән дә танышты.
Республика Президенты район хужалыҡтарында мал аҙығы әҙерләүҙе ойоштороу буйынса күрелгән сараларҙы ыңғай баһаланы һәм баҫыу эштәрен ваҡытында үткәреү кәрәклеген билдәләне.


text:
Башҡортостан Республика көнөн обьекттар асу менән ҡаршылай
Республика көнө алдынан президент Мортаза Рәхимов ҡатнашлығында күп обьекттар асыла.
Был күпер башҡаланан тура М5 Мәскәү - Силәбе федераль трассаһына сығыу мөмкинлеген бирә. Яңы юл Өфө - аэропорт трассаһындағы автомобиль хәрәкәтен дә бер аҙ бушатасаҡ. Сөнки хәҙер президент-отель яғынан тура Силәбе юлына сығырға мөмкин.
Хәҙер төҙөүселәр уның йәнәшәһендә икенсе сиратына тотонасаҡ. Уныһының бетондан таяныстары ҡуйылған. Икенсе өлөшөн 2009-сы йылда мөстәҡиллектең 19 йылылығында тапшырасаҡтар.
Төҙөп тапшырыу бер, файҙаланыу бөтөнләй икенсе була шул. Быйыл республика август кәңәшмәһе ваҡытында Мәсетле районы үҙәге Оло Ыҡтамаҡта лицей бинаһын файҙаланыуға тапшырғайнылар. Ике ай ҙа үтмәй, ул емерелә башлаған. Стенаһы сатнап бер өрлөгө төшкән, балалар саҡ үлмәй ҡалған. Урындағы хакимәт эште ҙурға ебәрергә теләмәй, шымырға ҡуша. Балалар иһә был мәктәпкә уҡырға бармайбыҙ, үләһебеҙ килмәй тип ҡаршылаша икән. Әммә Башҡортостанда был тема ҡуйыртылмай.
Республикала авария хәлендәге мәктәп ул ғына түгел. Ҡырмыҫҡалы районы Боҙаяҙ ауылында 200 ләп уҡыусы белем ала. Мәктәптең спорт һәм тантаналар залын файҙаланыу 5 йыл элек тыйылған, ашханаға барыу юлы ла бикле. Бинаныҙ стеналары емерелергә тора.
Был тәңгәлдә рекорд бүздәктәрҙә. Ундағы Туғай ауылындағы мәктәп бинаһы бер быуаттан элек һалынған.
Күрәһең республика чиновниктарына Ырымбурҙа яҡыраҡ булған фажиғә һабаҡ түгел. Ғәҙәттән тыш хәлдәр министрлығынан белдереүҙәренсә, республикалағы 2 мең 500 самаһы мәктәптең 3-тән бер өлөшө генә янғын хәүефһеҙлеге һәм башҡа талаптарға яуап бирә.